Rukun Negara asas perpaduan nasional dan pembentukan negara

KUALA LUMPUR, 31 Ogos – Rukun Negara yang lahir 50 tahun lepas sebagai asas kepada perpaduan nasional dan pembentukan negara ini, bukan sekadar untuk dijulang secara simbolik menerusi bacaan setiap kali negara menyambut Hari Kebangsaan, titah Yang di-Pertuan Agong Al-Sultan Abdulllah Ri’ayatuddin Al-Mustafa Billah Shah.

“Lima prinsip Rukun Negara adalah formula bagaimana rakyat yang berbilang bangsa, agama, budaya dan bahasa boleh mengatasi segala perbezaan serta kepelbagaian tersebut, seterusnya hidup secara rukun dan damai.

“Rukun Negara juga menuntut sebuah negara bangsa yang dibentuk atas keteguhan pegangan agama yang kukuh, manakala rakyat pula dituntut untuk mencurahkan taat setia kepada raja yang menjadi payung dan lambang kedaulatan negara,” titah baginda.

Seri Paduka bertitah demikian dalam Titah Diraja bersempena sambutan 50 tahun Rukun Negara dan  Hari Kebangsaan 2020 yang disiarkan secara langsung menerusi stesen televisyen tempatan termasuk Bernama TV hari ini.

Titah Al-Sultan Abdullah, prinsip-prinsip teras yang terkandung dalam Rukun Negara bersifat sejagat dengan merentasi nilai-nilai murni semua bangsa, agama serta berupaya menjadi panduan hidup sebagai rakyat sebuah negara yang merdeka.

Oleh itu, prinsip tersebut seharusnya menjadi panduan serta amalan oleh semua pihak termasuk pemimpin negara, kerajaan dan rakyat Malaysia, titah Seri Paduka.

Pada masa sama Yang di-Pertuan Agong turut mengingatkan semua pihak supaya menghormati dan mempertahankan semua perkara dan hak keistimewaan yang telah disepakati sebelum ini  dalam Perlembagaan Persekutuan.

“Keadilan di negara ini adalah terikat kepada undang-undang yang wajib dihormati serta dipatuhi oleh setiap rakyat tanpa mengira pangkat dan darjat,” titah baginda.

Sementara itu dalam menyambut Hari Kebangsaan yang bertemakan ‘Malaysia Prihatin’ tahun ini, Al-Sultan Abdullah mengucapkan tahniah kepada kerajaan yang amat prihatin dalam usaha mengukuhkan semula ekonomi negara selain terus membela kebajikan rakyat sepanjang negara berdepan pandemik COVID-19.

Yang di-Pertuan Agong juga merakamkan ucapan terima kasih kepada rakyat kerana menzahirkan daya tahan dan semangat prihatin yang tinggi dalam menghadapi cabaran itu.

Bersempena sambutan Hari Kebangsaan dan Ulang Tahun ke-50 Rukun Negara kali ini, Seri Paduka mengajak seluruh rakyat untuk menghargai serta menjaga kemerdekaan dan keamanan yang dikecapi negara.

“Beta berkeyakinan, jika semangat yang terkandung dalam Rukun Negara terus dihayati dan tersemat kukuh di setiap jiwa rakyat Malaysia, insya-Allah, negara kita akan terus kekal aman dan damai serta akan menjadi sebuah negara yang kukuh dan makmur dengan rakyat yang bersatu padu,” titah baginda.

Seri Paduka bersama-sama Raja Permaisuri Agong Tunku Hajah Azizah Aminah Maimunah Iskandariah turut mengambil kesempatan mendoakan supaya Malaysia terus dipelihara dan dilimpahi dengan keberkatan rezeki, kemakmuran, kesejahteraan rakyat serta keamanan dan perpaduan yang berkekalan.

Mengakhiri titah, baginda mengucapkan selamat menyambut Ulang Tahun ke-50 Rukun Negara dan selamat menyambut Hari Kebangsaan 2020 kepada seluruh rakyat Malaysia.- BERNAMA


Mo Salah cipta rekod EPL

PENYERANG Liverpool Mohamed Salah berjaya cipta rekod sebagai pemain pertama menjaringkan gol pada setiap perlawanan pembukaan Liga Perdana lima musim berturut-turut, menurut sumber portal Metro.co.uk.

Pemain berusia 29 tahun itu melengkapkan rekod tersebut awal pagi tadi selepas menjaringkan gol ketiga buat pasukannya, sekali gus menyaksikan Liverpool membenam pasukan tuan rumah, Norwich City 3-0 di Carrow Road.

Sebelum ini, rekod tersebut dipegang oleh Teddy Sherringham yang menyaksikan dia menjaringkan setiap perlawanan pembukaan selama empat musim (1992-1995) ketika bersama Nottingham Forest (satu musim) diikuti Tottenham Hotspur (tiga musim).


RM1.05j bangunkan i-Breath COVID-19 – Adham

KOTA TINGGI, 27 Nov – Sebanyak RM1.05 juta Dana Penyelidikan Strategik (SRF) diperuntukkan untuk pembangunan Peranti Mudah Alih Saringan dan Pemantauan COVID-19 (i-Breath).

Menteri Sains, Teknologi dan Inovasi Datuk Seri Dr Adham Baba berkata i-Breath yang diusahakan pasukan penyelidik Universiti Teknologi Malaysia (UTM) itu dijangka dikomersialkan dan dipasarkan pada akhir tahun depan.

Beliau berkata ia adalah satu kejayaan baharu dalam kaedah ujian COVID-19 selain Polymerase Chain Reaction (PCR) atau Kit Ujian Pantas (RTK) Antigen yang digunakan pada masa ini.

“i-Breath dibangunkan menggunakan teknologi termaju berasaskan Kecerdasan Buatan (AI) dan boleh digunakan di mana-mana. Hanya mengambil masa sepantas 20 saat untuk mengetahui kehadiran COVID-19 dan kesensitiviti peranti ini adalah sehingga 93 peratus,” katanya.

Beliau berkata demikian pada sidang media selepas merasmikan Ruang Reka Sains, Teknologi, Inovasi dan Ekonomi (STIE) Keluarga Malaysia Parlimen Tenggara dan Showcase Prototaip Peranti i-Breath di Pusat Perkhidmatan dan Transit Pelancongan Batu Ampat di sini hari ini.

Adham yang juga Ahli Parlimen Tenggara berkata peranti berkenaan dalam peringkat prototaip dan kini dalam proses ujian klinikal selain perlu menunggu hingga tempoh enam bulan untuk disahkan.

“Selepas itu, prototaip ini akan diuji Kementerian Kesihatan (KKM) dan universiti berkenaan supaya ia menjadi satu produk bertaraf antarabangsa,” katanya sambil menambah pembangunan peranti berkenaan selaras dengan komitmen kementeriannya dalam membantu sektor kesihatan dan memperkasakan kesejahteraan Keluarga Malaysia.

Pembangunan peranti tersebut diketuai Pensyarah fakulti kejuruteraan UTM Prof Madya Dr Malarvili Bala Krishna dan ia dilengkapi skrin memaparkan ciri pernafasan dan membolehkan pemantauan kesihatan pengguna melalui telefon pintar.

Mengulas mengenai STIE Keluarga Malaysia Adham berkata ruang reka di Parlimen Tenggara adalah yang ketiga dibangunkan di negara selepas di Paroi, Negeri Sembilan dan Kuala Terenggangu, Terengganu.

Katanya, ruang reka adalah sudut inovasi digital serta makmal komputer dan direka bentuk untuk membudayakan kreativiti dan inovasi sekali gus membuka peluang pekerjaan serta perniagaan dalam kalangan masyarakat setempat.

STIE menyasarkan golongan pelajar dan belia serta syarikat pemula dan perusahaan kecil sederhana, ruang reka ini memberi pendedahan dan latihan kemahiran kepada peserta tentang penggunaan teknologi baharu seperti 3D printer, robotik dan virtual reality. – BERNAMA


PKBM harap KBS ambil langkah drastik selesai isu LTDL 2022

KUALA LUMPUR, 23 Jan – Persekutuan Kebangsaan Berbasikal Malaysia (PKBM) meminta Kementerian Belia dan Sukan (KBS) mengambil tindakan drastik bagi menyelesaikan isu yang timbul berhubung penganjuran kejohanan berbasikal Le Tour de Langkawi (LTdL) 2022 yang dijadual bermula 3 Mac ini.

Presiden PKBM Datuk Abu Samah Abd Wahab berkata perkara itu adalah bagi memastikan status “Pro Series” LTdL 2022 tidak ditarik balik oleh Kesatuan Berbasikal Antarabangsa (UCI).

“LTdL pernah mencapai status ‘hors classe’ dan kemudian ‘Pro Series’. Ia satu perjalanan sangat panjang dan melibatkan ratusan juta (ringgit) sejak ia dimulakan pada 1996. PKBM tidak mahu dipersalahkan jika senario ini berlaku kelak,” katanya dalam satu kenyataan, hari ini.

Bagi melancarkan penganjuran LTdL 2022, beliau mendakwa pihaknya telah berkali-kali mengutus surat kepada pihak penganjur, Human Voyage, namun tidak diendahkan, selain turut menghantar surat kepada Menteri Belia dan Sukan Datuk Seri Ahmad Faizal Azumu sebanyak dua kali sejak September tahun lepas.

“Untuk LTdL 2022, kami difahamkan KBS (Kementerian Belia dan Sukan) masih mempunyai baki kontrak dengan Human Voyage. Namun, terdengar kononnya Human Voyage telah cuba menukar tarikh kejohanan dari 3 Mac kepada Julai 2022 tanpa pengetahuan PKBM.

“Saya ingin tegaskan PKBM ialah pemilik LTdL dan Human Voyage ialah penganjur kejohanan. KBS pula ialah pihak berkuasa yang memberi dana kepada Human Voyage. Ini jelas dan tiada dakwa-dakwi dalam hal ini,” katanya.

Beliau berkata PKBM mengambil inisiatif sendiri mendaftar kejohanan itu pada Jun tahun lepas bagi memastikan kejohanan itu terus kekal dalam kalendar tahunan UCI.

Menurut Abu Samah, tarikh asal yang didaftarkan telah hampir tiba, manakala tarikh cadangan Human Voyage pula tidak dimaklumkan secara rasmi kepada pihaknya dan ini menggusarkan badan induk sukan berbasikal itu.

Abu Samah turut menjelaskan sebagai pemilik LTdL bermula 2007, PKBM boleh menyerahkan penganjuran LTdL 2022 kepada mana-mana pihak, namun tidak bercadang berbuat demikian kerana menghormati KBS.

“Saya sangat berharap menteri turun padang dan memanggil kami untuk memberikan penjelasan. Perkara ini tidak boleh berlarutan tanpa sebarang kata putus,” katanya.- BERNAMA


Warga Amerika Syarikat pilih Malaysia sebagai ‘rumah kedua’

MELAKA 11 Ogos – Kira-kira 44 tahun dahulu semasa kali pertama Mark Ruffin menjejakkan kaki ke Malaysia, beliau sama sekali tidak menyangka akan menjadikan negara ini sebagai ‘rumahnya’.

Warga Amerika Syarikat berusia 66 tahun itu berkata, keunikan masyarakat Malaysia yang berbilang bangsa dan agama serta keindahan negara ini membuatkan hatinya tertarik untuk terus tinggal di tanah bertuah ini.

Berasal dari Indiana, Ruffin berkata beliau kemudiannya berpindah ke Brussels, Belgium untuk bekerja bersama ayahnya di sebuah syarikat pertahanan yang membekalkan peluru bagi kereta kebal sekitar 1970-an.

“Pertama kali mendengar tentang Malaysia, saya terpaksa membuka ensiklopedia untuk mengetahui tentang negara ini. Maklumlah, ketika itu masih tiada capaian jalur lebar dan semuanya harus dilakukan secara manual.

“Sepanjang 12 tahun bertugas di syarikat pertahanan itu, saya mengembara ke banyak negara dan Malaysia satu-satunya mempunyai masyarakat yang paling penyabar saya pernah jumpa di rantau Asia Pasifik ini,” katanya yang fasih berbahasa Melayu kepada Bernama ketika ditemui di Klebang di sini.

Ruffin yang membesar dengan hobi belayar, memburu, mendaki gunung dan bermain muzik, pada mulanya membeli sebuah bot lalu bersauh di Pelabuhan Klang, Selangor, dan mendapati keadaan airnya yang tidak begitu memuaskan, sebelum beliau belayar ke Port Dickson, Negeri Sembilan.

“Di Port Dickson, saya mendapati keadaan pasang surut air laut yang terlalu jauh dari pantai sebelum seorang rakan mencadangkan agar saya belayar ke Tanjung Kling di sini.

“Setibanya saya di Melaka, saya dapati keadaan pantainya amat menarik, lantas saya membuat keputusan untuk menyewa sebuah rumah bersama seorang rakan untuk dijadikan sebagai rumah hujung minggu,” katanya.

Digelar sebagai Grandfather of Camper Van Malaysia, Ruffin yang juga pengendali kumpulan Facebook My Campervan Malaysia berkata beliau juga membeli sebuah ‘camper van’ dan menjelajah ke seluruh pelosok semenanjung Malaysia menggunakan kenderaan itu bersama isterinya.

“Ketika 1980-an, ancaman komunis masih ada. Memandangkan saya bekerja di syarikat pertahanan, sebagai langkah berjaga-jaga, saya akan melaporkan diri di mana-mana balai polis ketika melakukan aktiviti berkhemah dengan ‘camper van’ yang saya miliki,” katanya.

Katanya kali terakhir beliau pulang ke negara asalnya adalah pada 1989 ketika bapanya meninggal dunia, dan beliau kemudiannya memutuskan untuk berhenti kerja selepas mewarisi sejumlah wang simpanan.

“Mendiang bapa saya yakin saya mampu melakukan sesuatu dengan baik kerana saya mempunyai kesungguhan, dan dengan wang simpanan yang diberikan, saya membuka sebuah resort selepas membeli dua unit rumah banglo di Tanjung Kling untuk disewakan sebagai tempat berehat kepada mana-mana individu yang berminat.

“Di resort itu juga, saya membuka restoran dan menjemput kumpulan muzik dari sekitar negeri ini untuk bermain di sana. Antara pemuzik yang menarik perhatian saya adalah Sham Kamikaze yang pernah dijemput untuk bermain,” katanya.

Selepas mengharungi jatuh bangun dalam bidang perniagaan, Ruffin kini membuka sebuah tapak perkhemahan khusus bagi peminat ‘camper van’ di Klebang yang diusahakannya bersama seorang rakan sejak lapan bulan lepas, namun dek penangan COVID-19, tapak perkhemahan itu kini memang agak lengang.

“Malaysia mempunyai banyak tempat pelancongan menarik yang boleh dikunjungi dan diteroka. Rakyat Malaysia tidak perlu ke luar negara sebenarnya. Cukup dengan aplikasi Google Earth, anda boleh mencari lokasi yang menarik untuk diteroka.

“Ketika ini, aktiviti pelancongan menggunakan ‘camper van’ semakin digemari rakyat Malaysia dan ia berpotensi untuk dibangunkan jika agensi terlibat boleh duduk semeja dan membangunkan dasar yang sesuai untuk aktiviti berkenaan,” katanya.


Perang Rusia-Ukraine: kelebihan untuk minyak sawit

KUALA LUMPUR, 8 Mac – Kalangan pembuat makanan perlu mendapatkan minyak makan dari zon lain untuk mengelakkan kerugian, sekali gus minyak sawit mungkin menjadi penyelesaian sebagai pilihan untuk gorengan, menurut Majlis Negara-negara Pengeluar Minyak Sawit (CPOPC).

Perunding CPOPC, Datuk Dr Kalyana Sundram berkata kuasa pasaran, khususnya di rantau Asia dan Timur Tengah telah memberi isyarat untuk perubahan ini.

Beliau berkata bagi pembuat makanan, ia merupakan prosedur pertukaran yang mudah memandangkan terdapat banyak data yang telah tersedia mengenai cara terbaik untuk menggunakan semula olein sawit secara tunggal atau digabungkan dengan fraksi sawit lain bagi industri makanan gorengan dan snek.

“Bagaimanapun untuk sektor Eropah, hanya terdapat satu isu tambahan yang timbul dan ia perlu ditangani. Sebilangan besar produk dengan label ‘No Palm Oil’ (Tiada Minyak Sawit) perlu membuat perubahan bertentangan, dan menggunakan olein sawit untuk kualiti yang bernilai baik dan perlu jelas dalam penggunaannya.

“Justeru, mereka mempunyai tugas untuk menjelaskan kepada pengguna mengenai tindakan mereka kembali kepada minyak sawit susulan peristiwa dunia yang sedang berlaku,” katanya menerusi blog yang disiarkan laman web CPOPC.

Ukraine dan Rusia merupakan pengeluar utama minyak bunga matahari dunia, masing-masing menyumbang 7.3 juta tan dan 5.8 juta tan pada 2020.

Beliau berkata dari segi keseluruhan penggunaan minyak dan lemak, minyak bunga matahari lazimnya menyumbang kira-kira 9.0 peratus kepada penggunaan global dan hampir keseluruhan kuantum digunakan sebagai komoditi makanan.

Kalyana turut memberi jaminan dalam bentuk bantuan daripada badan seperti CPOPC untuk langkah tersebut, dan pihaknya akan menyokong setiap kenyataan mengenai olein sawit dalam penggunaan itu dengan mengemukakan bukti saintifik yang kukuh.

Beliau berkata olein sawit masih mempunyai kelebihan berbanding minyak bunga matahari oleik tinggi, dengan bukti rekod prestasi berkaitan kestabilan oksidatif yang lebih tinggi.

Olein sawit amat kurang terdedah kepada penghasilan perisa bukan semula jadi oksidatif atau yang mencapai standard setelah didorong kemerosotan atau pencemaran, selain kos yang lebih rendah berbanding minyak bunga matahari, katanya.

Beliau berkata bekalan olein sawit juga lebih terjamin dan tidak terkesan, sejak dari awal, dengan ketidakpastian yang berlaku dalam kalangan peladang bunga matahari mengenai berapa banyak bunga matahari oleik tinggi baharu yang mereka perlu tanam untuk memastikan pulangan saksama yang lebih tinggi untuk hasil mereka.

“Bagaimanapun, serangan hebat antisawit berat sebelah oleh pertubuhan bukan kerajaan, khususnya mengenai amalan penanaman sawit, kemampanan dan prestasi alam sekitar serta menjejaskan pasaran yang memihak kepada minyak bunga matahari oleik tinggi, telah menimbulkan kemarahan pengguna terhadap sawit.

“Pastinya, kempen antiminyak sawit ini memberi kesan besar terhadap industri pembuatan makanan dan kami secara progresif mendapati pelbagai produk diformulasikan semula dengan minyak bunga matahari oleik tinggi menggantikan olein sawit dan kemudan muncullah lebih 2,500 label makanan Eropah yang mendakwa ‘No Palm Oil’ (Tiada Minyak Sawit) atau versi Perancis, ‘Sans Huile de Palm’,” katanya. – BERNAMA


Hospital Selayang pula guna kontena simpan jenazah pesakit COVID-19

KUALA LUMPUR 28 Mei – Selepas Hospital Sungai Buloh di Selangor, kini Hospital Selayang pula terpaksa menyediakan kontena khas bagi menempatkan mayat pesakit COVID-19.

Ketua Unit Perubatan Forensik Hospital Selayang Dr Zairee Omar berkata, kapasiti peti sejuk untuk penyimpanan mayat yang ditempatkan di unit forensik hospital itu hanya mampu menampung 16 mayat dalam satu-satu masa.

“Kita terima kontena ini daripada Jabatan Kesihatan Selangor semalam dan kita terpaksa guna kaedah ini kerana peti simpanan mayat sedia ada ketika ini tidak dapat menampung jumlah mayat yang semakin meningkat,” katanya kepada Bernama, di sini hari ini.

Sebelum ini, Unit Forensik Hospital Sungai Buloh terpaksa menggunakan kontena khas sebagai tambahan tempat penyimpanan mayat pesakit COVID-19 berikutan peningkatan kes kematian akibat wabak itu.

Angka korban COVID-19 di negara ini terus mencatatkan peningkatan dengan 59 kes kematian baharu semalam, yang menyaksikan jumlah keseluruhan maut wabak itu kini sebanyak 2,491.


KWP komited bantu warga Wilayah Persekutuan miliki kediaman sendiri

KUALA LUMPUR, 8 Feb – Kementerian Wilayah Persekutuan (KWP) komited membantu setiap warga Wilayah Persekutuan memiliki rumah sendiri yang selesa didiami, kata Menterinya Datuk Seri Dr Shahidan Kassim.

Beliau berkata antara inisiatif dilaksanakan adalah melalui program Residensi Prihatin Keluarga Malaysia berharga di bawah RM200,000 yang disasarkan untuk golongan B40.

Sementara untuk M40, Residensi Wilayah Keluarga Malaysia ditawarkan di bawah harga RM300,000, katanya ketika berucap sempena Istiadat Pengurniaan Darjah Kebesaran, Bintang dan Pingat Wilayah Persekutuan 2022 di Istana Negara di sini hari ini.

Pada majlis itu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan Darjah Kebesaran, Bintang dan Pingat kepada 263 penerima bersempena sambutan Hari Wilayah Persekutuan 2022. Raja Permaisuri Agong Tunku Hajah Azizah Aminah Maimunah Iskandariah turut berangkat ke Istiadat tersebut.

Shahidan berkata melalui Program Baiti Jannati Keluarga Malaysia pula memberi peluang kepada penyewa sedia ada iaitu miskin tegar dan miskin di Perumahan Awam serta Projek Perumahan Rakyat untuk memiliki unit kediaman.

Misalnya, beliau berkata kerajaan telah merancang pembinaan Jambatan Labuan-Sabah, yang kini di peringkat penilaian dokumen Permintaan Cadangan (RfP), yang mampu membawa perubahan ke arah Labuan lebih dinamik dan berdaya maju.

“Berkonsepkan ‘Our City Our Home’, Wilayah Persekutuan komited untuk menyediakan persekitaran kondusif serta selamat kepada warganya dan menyasarkan menjadi bandar pintar menjelang 2030,” katanya.

Bagi meningkatkan ekonomi warganya, Shahidan berkata sejumlah 178 kawasan perumahan rendah dan sederhana rendah di Kuala Lumpur telah mendapat manfaat melalui program [email protected] yang bertujuan untuk meringankan kos sara hidup golongan miskin bandar.

Sementara yang terbaharu, beliau berkata Program Pembangunan Usahawan Anak Muda Kota adalah bagi membantu belia yang hilang pekerjaan, kekurangan punca pendapatan dan penganggur untuk menjadi usahawan.- BERNAMA


Bekas banduan ditahan terlibat curi lapan kenderaan di Cheras

KUALA LUMPUR, 7 Jun – Seorang bekas banduan yang baru bebas dari penjara enam bulan lalu kerana kesalahan mencuri kenderaan, seolah-olah tidak serik apabila sekali lagi ditangkap atas kesalahan sama, Ahad lepas.

Ketua Polis Daerah Cheras ACP Muhammad Idzam Jaafar berkata lelaki warga tempatan berumur 46 tahun itu yang dibebaskan dari Penjara Kajang pada Januari lepas ditahan di kawasan perumahan Flat Sri Sabah, Cheras kerana dipercayai terlibat kes kecurian lapan kenderaan di sekitar Cheras sejak enam bulan lepas.

Menurut Muhammad Idzham semakan mendapati suspek mempunyai beberapa rekod lampau berkaitan kes jenayah dan dadah serta dipercayai aktif mencuri kenderaan di beberapa kawasan termasuk Cheras, Pudu, Sri Petaling dan di Teluk Intan, Perak.

“Susulan tangkapan itu, polis mengesan dan merampas lapan kenderaan iaitu empat Proton Iswara, dua Proton Saga, sebuah van Nissan Vanette dan sebuah Proton Wira,” katanya pada sidang media di IPD Cheras di sini hari ini.

Muhammad Idzham berkata suspek direman empat hari bermula semalam hingga 9 Jun dan kes disiasat di bawah Seksyen 117 Kanun Tatacara Jenayah.

Beliau menasihati masyarakat supaya menjaga harta benda masing-masing terutama kereta yang diletakkan di luar kawasan kediaman dengan membuat kunci tambahan bagi mengelakkan kecurian.

Sebarang maklumat mengenai salah laku dan jenayah boleh disalurkan menerusi hotline Ibu Pejabat Polis Daerah Cheras di talian 03-92845050/5051 atau hotline Polis KL, 03-2115999, atau mana-mana balai polis berdekatan.


Petugas kesihatan yang divaksinasi alami gejala kurang teruk apabila dijangkiti COVID-19

KUALA LUMPUR 17 April. – Semua petugas kesihatan yang dijangkiti COVID-19 selepas menerima sekurang-kurangnya satu dos vaksin, mengalami gejala yang tidak teruk, kata Ketua Pengarah Kesihatan Tan Sri Dr Noor Hisham Abdullah.

“Memang jelas kita masih boleh dijangkiti selepas lengkapkan vaksinasi, namun jangkitan itu tidaklah teruk sangat,” katanya dalam hantaran Facebook beliau hari ini.

Katanya walaupun vaksin membawa sedikit harapan dalam perjuangan melawan penyakit tersebut, orang ramai perlu ingat bahawa itu tidak bermakna mereka boleh mengabaikan langkah-langkah kesihatan awam selepas vaksinasi mereka lengkap.

Dr Noor Hisham menegaskan tidak ada sesiapapun yang terjamin selamat sehingga semua orang selamat dan meminta orang ramai agar terus mematuhi semua langkah pencegahan.

Menurut beliau, 40 petugas kesihatan dijangkiti COVID-19 selepas melengkapkan dos vaksinasi mereka, dengan sembilan orang dilaporkan dijangkiti setelah lebih dua minggu menerima dos kedua sementara 31 lagi dijangkiti dalam tempoh kurang daripada dua minggu selepas inokulasi.

Dr Noor Hisham berkata seramai 142 petugas kesihatan dijangkiti selepas menerima dos pertama, manakala 244 orang pula dijangkiti sebelum menerima vaksin berkenaan.


SPR tidak cadang perluas undi pos kepada pemilih Sabah, Sarawak di Semenanjung

KUALA LUMPUR, 16 Mac – Suruhanjaya Pilihan Raya (SPR) buat masa ini tidak bercadang untuk memperluas kategori undi pos kepada pengundi Sabah dan Sarawak yang tinggal di Semenanjung pada Pilihan Raya Umum ke-15 (PRU15), persidangan Dewan Rakyat diberitahu hari ini.

Timbalan Menteri di Jabatan Perdana Menteri (Parlimen dan Undang-undang) Datuk Mas Ermieyati Samsudin berkata sebaliknya, SPR menggalakkan pengundi untuk memohon pertukaran bahagian pilihan raya berdasarkan tempat pemastautin terkini bagi memudahkan urusan pengundian bagi satu pilihan raya.

“Bagi maksud tersebut, SPR menentukan bahagian pilihan raya seseorang pemilih berdasarkan kepada alamat pemastautin pemilih sebagaimana yang ada di kad pengenalan dan pangkalan data Jabatan Pendaftaran Negara (JPN),” katanya dalam sesi soal jawab di Dewan Rakyat.

Beliau menjawab soalan Datuk Rozman Isli (Warisan-Labuan) yang ingin tahu sama ada SPR sedang mempertimbang untuk membenarkan pengundian pos bagi mereka yang tinggal jauh daripada pusat pengundian berdaftar khususnya bagi rakyat Sabah, Sarawak dan Labuan dalam merangka prosedur operasi standard (SOP) COVID-19 yang lebih berkesan pada PRU15.

Mas Ermieyati berkata kemudahan mengundi secara pos hanya diberikan kepada ahli dan kakitangan SPR; petugas pilihan raya; tentera, polis dan Pasukan Gerakan Am yang bertugas pada hari mengundi awal;  pengamal media yang bertugas membuat liputan pilihan raya di luar kawasan pada hari mengundi dan pengundi yang berada di luar negara.

Katanya kemudahan itu turut diberikan kepada kakitangan sembilan agensi antaranya Jabatan Bomba dan Penyelamat Malaysia, Jabatan Penjara, Agensi Penguatkuasaan Maritim Malaysia, sukarelawan dan Jabatan Imigresen yang bertugas pada hari mengundi serta pengundi tidak hadir luar negara iaitu penjawat awam yang berkhidmat di luar negara serta pasangan dan pelajar universiti sepenuh masa di luar negara serta pasangan.

Menjawab soalan tambahan Datuk Rubiah Wang (GPS-Kota Samarahan) yang bertanyakan sama ada kerajaan bercadang meminda kaedah undi pos itu kepada undi awal bagi penduduk Sabah dan Sarawak yang tinggal di Semenanjung, Mas Ermieyati berkata tidak ada keperluan untuk perkara itu.

“Perkara ini bukan sahaja tertakluk kepada pengundi Sabah dan Sarawak tetapi juga pengundi (Semenanjung yang tinggal di luar kawasan pilihan raya), contohnya pengundi Kelantan yang tinggal di Johor.

“Jadi buat masa sekarang, belum ada keperluan lagi untuk kita mengadakan pengundian secara awal itu tetapi apa juga cadangan akan kita beri perhatian,” katanya.- BERNAMA


Atlet, jurulatih Melaka terima insentif RM334,350

AYER KEROH 11 Jun – Kerajaan Negeri memperuntukkan insentif berjumlah RM334,350 untuk atlet serta jurulatih Melaka yang meraih pingat pada tiga kejohanan sukan yang berlangsung tahun lalu dan tahun ini.

Exco Belia, Sukan dan NGO negeri, VP Shanmugam berkata insentif itu diberikan bagi atlet Melaka yang meraih kejayaan di Sukan Sea Ke-32 Kemboja 2023, Para Sukan Malaysia (SUKMA) Ke-20 MSN dan Deaflympics 2022, Brazil.

“Pada SUKMA Ke-20 yang lalu Melaka menyertai 32 jenis sukan melibatkan seramai 469 atlet, 91 jurulatih, 37 pengurus pasukan dan chaperon serta 63 pegawai dan Melaka memperoleh 17 emas, 11 perak dan 23 gangsa dengan jumlah pungutan sebanyak 51 pingat menerusi 12 jenis sukan.

“Para SUKMA pula kita menghantar seramai 106 kontinjen terdiri daripada 64 atlet dan 42 pegawai dan telah meraih sembilan pingat emas, 19 perak dan 12 gangsa.

“Manakala, pada Sukan Sea Kemboja baru-baru ini, seramai 14 atlet Melaka telah meraih pingat iaitu empat emas, lima perak dan lima gangsa membabitkan sukan badminton, e-sports, hoki, pencak silat, sepak takraw serta wushu yang mana mereka telah menerima insentif terbesar berjumlah RM127,000.

“Kerajaan Negeri turut meraikan kejayaan atlet tunggal Melaka yang mewakili negara dalam Kejohanan Deaflympics Brazil, Boon Wei Ying yang merai satu emas, satu perak dan satu gangsa dengan nilai insentif berjumlah RM60,000,” katanya.

Beliau berkata demikian pada sidang media selepas Majlis Penyampaian Insentif Kemenangan Sukan SEA Ke-32 Kemboja 2023 Insentif Atlet Para SUKMA Ke-20 MSN 2022, Insentif Jurulatih SUKMA Ke-20 MSN 2022 dan Insentif Atlet Deaflympics 2022, Brazil di sebuah hotel di sini, hari ini.

Hadir sama, Exco Pelancongan, Warisan, Seni dan Budaya negeri Datuk Abdul Razak Abdul Rahman yang mewakili Ketua Menteri; Pegawai Kewangan Negeri, Datuk Salhah Salleh; Pengarah Majlis Sukan Negara (MSN) Negeri Melaka, Mohd Asri Ninggal dan Pengarah Jabatan Belia dan Sukan (JBS) Negeri Melaka Khairul Adri Rosli.

Dalam pada itu, Shanmugam mencadangkan semua syarikat berkaitan kerajaan (GLC) yang terlibat memperuntukkan sedikit perbelanjaan untuk setiap jurulatih atlet di Melaka.

“Ini memandangkan di Melaka latihan setiap atlet terlibat tidak pernah terhenti, setiap minggu ada latihan untuk pastikan atlet yang bertanding dapat membuat persediaan lebih awal,” katanya.


MPAG pagar replika penyu karah, cegah vandalisme

TANJUNG BIDARA 27 Mei – Majlis Perbandaran Alor Gajah (MPAG) membina pagar di sekeliling replika penyu karah di pantai Pengkalan Balak, di sini bagi menyelamatkannya daripada perbuatan vandalisme.

Daripada 20 replika telur penyu yang disediakan pada 28 Disember lalu, hanya enam masih elok, manakala sebahagian besar rosak termasuk hilang tangan dan kaki akibat dipijak pengunjung, terutama kanak-kanak.

Yang Dipertua MPAG, Mohd Fadhil Hassan berkata, pemasangan pagar dilakukan kerana tindakan pengunjung yang tidak mengambil berat fungsi sebenar replika itu.

“Replika penyu dan telur penyu serta anak penyu baru menetas dibina bagi memberi peluang kepada pengunjung mengambil gambar, terutama ketika matahari terbenam.

Keunikan seni bina replika itu yang diadaptasi daripada penyu karah yang dipulihara di Pusat Konservasi dan Penerangan Penyu (PKPP) Padang Kemunting, di sini berjaya menarik kehadiran lebih ramai pengunjung di pantai berkenaan.


Indonesia siasat tragedi 129 orang tekorban dalam rusuhan bola sepak, liga digantung seminggu

JAKARTA, 2 Oktober – Presiden Indonesia Joko Widodo hari ini mahu siasatan penuh dijalankan berhubung tragedi rusuhan yang mengorbankan 129 orang termasuk dua anggota polis dalam rusuhan yang tercetus selepas perlawanan bola sepak di Stadium Kanjuruhan, Malang, Jawa Timur, Sabtu malam.

Kementerian Belia dan Sukan, Persatuan Bolasepak Seluruh Indonesia (PSSI) dan polis juga diminta melakukan penilaian menyeluruh terhadap pelaksanaan pertandingan dan juga prosedur keselamatan.

“Saya kesal dengan berlakunya tragedi ini dan berharap ini adalah tragedi terakhir bola sepak di tanah air. Jangan ada lagi tragedi kemanusiaan seperti ini di masa hadapan,” katanya dalam satu kenyataan.

Ketua Polis Daerah Jawa Timur Inspektor Jenderal Nico Afinta berkata penyokong Arema yang berang setelah pasukan mereka tewas 3-2 dalam pertembungan ‘derby Jawa Timur’ memasuki kawasan padang untuk menyerang pemain dan pegawai.

Anggota keselamatan cuba memujuk penyokong kembali ke tempat duduk, tetapi mereka semakin ganas menyebabkan gas pemedih mata digunakan dan seterusnya berlaku rempuhan semasa mereka cuba lari keluar.

“Mereka berhimpit-himpit di salah satu pintu keluar, kalau tidak salah Pintu 10 atau Pintu 12 hingga menyebabkan ada yang sesak nafas dan kekurangan oksigen dan pasukan perubatan mencuba sedia upaya menjalankan usaha menyelamat,” kata Nico.

Gas pemedih mata turut digunakan di luar stadium ke arah perusuh yang menghalang jalan keluar dan melempar objek ke kenderaan kereta perisai rombongan kelab Persebaya Surabaya.

Insiden itu turut menyebabkan beberapa penyokong Arema FC dan anggota keselamatan mengalami kecederaan serta 13 unit kenderaan polis rosak dan dibakar.

Sementara itu, Ketua Umum PSSI Mochamad Iriawan mengumumkan Liga 1 musim 2022-2023 digantung selama seminggu, manakala Arema FC dilarang menjadi tuan rumah untuk baki perlawanan.

Beliau berkata pasukan penyiasat PSSI dihantar ke Malang dan akan memberi kerjasama penuh kepada pihak polis untuk menyiasat kes yang mencalarkan imej bola sepak Indonesia.

Kelab-kelab di Liga 1 Indonesia mengucapkan takziah atas tragedi yang berlaku, manakala di KUALA LUMPUR, ucapan sama dirakamkan Persatuan Bola Sepak Malaysia dan Kelab Bola Sepak Johor Darul Ta’zim (JDT FC) kepada keluarga mangsa-mangsa yang terkorban.

“Doa dan ingatan kami sentiasa bersama anda. Tiada tempat dalam bola sepak untuk insiden sebegini sehingga melibatkan kehilangan nyawa,” menurut JDT FC menerusi hantaran di Facebook rasmi kelab.

Pada 1964, 318 orang terbunuh dan 500 cedera semasa perlawanan kelayakan Olimpik antara Peru dan Argentina di Stadium Nasional di Lima, Peru.

Pada 2001, polis melepaskan gas pemedih mata ke arah penyokong liar semasa perlawanan antara Hearts of Oak dan Asante Kotoko di Ghana, Afrika menyebabkan 70,000 orang bergegas keluar dari stadium sekaligus berlaku rempuhan hingga 126 orang terbunuh.


Norma baharu dan disiplin

NORMA baharu atau kebiasaan baharu dalam kehidupan akibat wabak COVID-19 yang menyerang seluruh dunia berkait rapat dengan isu disiplin. Ia tidak pernah berlaku sebelumnya dan sifatnya mudah menular.

Bila Perintah Kawalan Pergerakan (PKP) dilaksanakan masyarakat rasa asing dan rimas dengan kebiasaan baru ini apabila minta tinggal di rumah demi keselamatan. Biasanya manusia suka bebas bergerak dan melakukan kegiatan harian tanpa sekatan.

Tetapi bahaya COVID-19 boleh meragut nyawa yang banyak seperti berlaku di Barat dan negara-negara lain. Alhamdulillah dengan pendekatan kerajaan memberi keutamaan kepada menyekat dan mengatasi penularan COVID-19 dan kegigihan petugas utama barisan depan ancaman ini dapat diatasi walaupun belum sepenuhnya reda. Kebimbangan masih ada sekiranya norma baharu gagal dihubungkan dengan displin kawalan diri.

Adab dalam tradisi Islam terhubung kait dengan disiplin fikir, displin hati dan disiplin amal. Tanpa disiplin ini kita akan kehilangan adab dan kehidupan menjadi lepas bebas tanpa kawalan dan menyebabkan wabak semakin tidak dapat dikawal.

 AMALAN BERDISIPLIN KUNCI PENCEGAHAN WABAK
Salah satu kelemahan yang ada pada manusia ialah mematuhi disiplin. Warga yang berdisiplin dalam berfikir menghasilkan pemikiran yang mendatangkan menfaat. Bersiplin menghasilkan niat sebagai asas kepada amal yang mana dalam kehidupan dipandu oleh akal yang sihat, hati yang jernih menghasilkan amal tertib dan terpedoman.

Mendepani wabak yang sangat bahaya mengajak kita berfikir tanpa disiplin diri dan mematuhi SOP yang dikenakan mengakibatkan penularannya semakin cepat merebak. Akal yang waras mengakui hakikat bahawa tanpa penawar atau ubat pengatasinya disiplin diri menjadi faktor yang amat mustahak diamalkan.

Hal yang sama berlaku tanpa disiplin hati gejolak nafsu mengambil tempat. Timbullah perasaan meremeh prosedur operasi standard (SOP) bila sedikit kebebasan yang diberi hingga penjarakan sosial dilanggar, pelitup muka dan hidung diabaikan, menghindarkan diri dari pemeriksaan suhu badan dan pencucian.

Ini bermakna disiplin diri hanya bersifat sementara dan menganggap ianya sangat penting mengelakkan penularan COVID-19 dan berlagak bebas tanpa menghiraukan akibatnya.

Disiplin diri adalah kunci penting bagi membantu meredakan wabak dari merebak. Malah dalam keadaan biasa sebelum berlakunya wabak ini masalah disiplin adalah masalah utama dalam kehidupan kita.

Kita kurang menjaga kebersihan persekitaran, menepati waktu seperti dijanjikan, beratur dan tertib dalam barisan, berebut-rebut mendapatkan sesuatu dan akhirnya siapa yang kuat serta licik dia dapat, manakala siapa yang lemah tinggal di belakang.

BUDAYAKAN NORMA BAHARU
Norma baharu ini mendidik masyarakat supaya sabar, patuh kepada SOP dan kalau ia dibudayakan maka ianya menjadi jawapan terbaik kepada pencegahan COVID-19 dari terus menular.

SOP yang dilaksanakan dan dipatuhi dengan baik memberi kesan baik kepada kita, di samping kebebasan yang terbatas diberi secara berperingkat dalam mengatasi wabak ini dari merebak.

Dengan disiplin diri memilih duduk di rumah terutama kepada golongan kanak-kanak dan warga emas, SOP yang dianjurkan oleh Majlis Keselamatan Negara (MKN) berjaya menjadikan Malaysia negara satu digit penularan COVID-19.

Sekiranya amalan SOP ini dapat dipatuhi dengan penuh berdisiplin, kita bakal membentuk satu sikap dan gelagat baharu di kalangan kita supaya selepas berkhirnya wabak ini masyarakat mudah patuh kepada peraturan yang menjadi kunci utama kepada disiplin. Sejarah masa silam dalam Tamadun Islam, tertib dan adab menjadi faktor utama yang menyebabkan peradaban lahir dan kesejahteraan berjaya dijelmakan.

BERBALIK KEPADA SUDUT ISLAM
Islam mengajar umatnya supaya patuh kepada Allah dan Rasul dan juga Ulul Amri iaitu pihak yang memerintah. Bila pihak berkuasa agama sesebuah negeri atau negara memberi sesuatu fatwa dan mengeluarkan arahan ianya telah dibincangkan di kalangan ulama serta golongan yang pakar mengenai kesihatan, bukannya mempersoalkan mengapa tidak boleh bersolat Jumaat seperti biasa.

Orang Melayu harus belajar patuh dan taat kepada keputusan pihak yang berkuasa. Pihak berkuasa bukan sahaja perlu memahami masalah kehidupan warganya tetapi juga prihatin terhadap masalah ‘livelihood’ atau kebajikan hidup yang memberi kesan ekonomi yang langsung, peluang pekerjaan yang terdapat, pengangguran yang terjadi dan perniagaan serta pengeluran barangan terganggu.

Ianya kembali kepada sikap positif kita supaya sabar menghadapi cabaran wabak yang tidak pernah berlaku di negara kita dan dunia sebelum ini.

Sebagai umat beragama kita kena melihat ini sebagai pengajaran mengenai kesilaman kita yang tidak berdisiplin dan beradab menyebabkan pelanggaran hubungan sosial berlaku dan kerosakan alam sekitar terjadi. Ini yang disebutkan oleh Allah dalam al-Quran bahawa kerosakan alam termasuk manusia adalah akibat perbuatan tangan-tangan manusia sendiri.


1,229 pemidato rebut Piala TYT

AYER KEROH 15 September – Seramai 1,229 pemidato menyertai Pertandingan Pidato Rukun Negara Sebagai Prinsip Perpaduan dan Kestabilan Rakyat Peringkat Kebangsaan Piala Pusingan Tuan Yang Terutama Negeri Melaka tahun ini.

Ketua Menteri, Datuk Seri Utama Sulaiman Md Ali berkata, Kerajaan Negeri melahirkan rasa bangga apabila pertandingan itu kini dipelopori dalam kalangan anak muda.

Katanya, antara penyertaan tertinggi direkodkan ialah membabitkan pelajar sekolah rendah, menengah dan Institut Pengajian Tinggi (IPT) terlibat membabitkan pelbagai negeri antaranya Selangor, Johor, Perak, Pulau Pinang, Sabah dan Sarawak.

Beliau berkata, penganjuran kali ketiga sejak dua tahun lalu itu diharap mampu menjadi antara program tahunan dalam takwim negeri sekali gus mampu menjadi nilai tambah dalam memperteguhkan Keluarga Malaysia menerusi penghayatan Prinsip Rukun Negara.


Identiti Ng Yee Chew disahkan berdasarkan rekod rawatan pergigian

IPOH, 24 Mei – Hasil bedah siasat ke atas mayat seorang daripada dua pendaki wanita yang dihanyutkan kepala air semasa mendaki di Gunung Suku, Simpang Pulai di sini, 15 Mei lepas mengesahkan mangsa ialah Ng Yee Chew, 46, iaitu mayat kedua yang ditemukan pada Sabtu lepas.

Ketua Polis Perak Datuk Mior Faridalathrash Wahid berkata mayat disahkan berdasarkan pemadanan ciri-ciri fizikal gigi dan rekod rawatan pergigian mangsa oleh pakar forensik pergigian Hospital Kuala Lumpur di Hospital Raja Permaisuri Bainun (HRPB) di sini semalam.

“Punca kematian mangsa diklasifikasikan sebagai ‘pelbagai kecederaan berikutan tanah runtuh’ dan mayat diserahkan kepada waris petang semalam,” katanya dalam kenyataan hari ini.

Dalam pada itu, Mior Faridalathrash berkata laporan perbandingan cap jari bagi anggota tubuh manusia yang disyaki milik seorang lagi pendaki menunjukkan kesan cap jari yang ditimbulkan itu tidak dikesan dalam rekod Polis Diraja Malaysia dan Jabatan Pendaftaran Negara.

Bagaimanapun beliau berkata pihak siasatan akan menghantar semua spesimen asid deoksiribonukleik (DNA) manusia yang dikumpulkan oleh Jabatan Forensik HRPB sepanjang operasi mencari dan menyelamat (SAR) ke Jabatan Kimia untuk analisis bagi mengesahkan identiti.

Pada 16 Mei lepas, pasukan SAR menemukan sebahagian dan cebisan anggota tubuh manusia yang merupakan milik See Su Yen, 32 manakala mayat kedua yang ditemukan pada Sabtu lepas ialah Ng.

Kedua-dua wanita itu yang berasal dari Cheras, Kuala Lumpur dan Klang, Selangor dipercayai dihanyutkan arus deras dalam kejadian pada 5 pagi, 15 Mei lepas.


Tema sambutan Hari Kebangsaan 2021 kekal ‘Malaysia Prihatin’

PUTRAJAYA 7 Julai – Tema Hari Kebangsaan tahun ini kekal seperti tahun lalu iaitu ‘Malaysia Prihatin’ dan ia akan disambut secara sederhana, kata Menteri Komunikasi dan Multimedia Datuk Saifuddin Abdullah.

Beliau berkata setiap tahun, terdapat tiga acara utama iaitu pelancaran Kempen Kibar Jalur Gemilang, sambutan Hari Kebangsaan pada 31 Ogos dan sambutan Hari Malaysia.

Lazimnya, Kempen Kibar Jalur Gemilang bermula pada pertengahan Julai, namun disebabkan pandemik COVID-19 yang sedang menular, ia ditangguh ke minggu pertama Ogos untuk diadakan di Kuala Terengganu dan jika keadaan tidak mengizinkan, ia akan dilancarkan di Putrajaya.

Saifuddin berkata, lokasi cadangan bagi sambutan Hari Kebangsaan buat masa ini ialah di Dataran Pahlawan, Putrajaya manakala Sabah International Convention Centre dicadangkan sebagai lokasi sambutan Hari Malaysia.

“Banyak perkara masih tidak dapat diputuskan kerana kita menunggu saat akhir dari segi kapasiti, berapa orang boleh diundang dan berapa orang boleh menghadiri.

“Dari segi persiapan sedang berjalan, namun ada pelan A, B dan C bergantung kepada keadaan misalnya pada 31 Ogos nanti, walaupun tempat dipersetujui di Dataran Pahlawan namun adakah program berlangsung 40 minit atau dua jam, itu bergantung kepada keadaan semasa kes COVID-19,” katanya kepada media selepas menghadiri libat urus secara maya ‘Program Turun Padang Bersama Telekom Malaysia’ hari ini.


Covid-19: Perlumbaan Grand Prix F1 Singapura 2020 dibatalkan

SINGAPURA 13 Jun — Perlumbaan Grand Prix (GP) Formula Satu (F1) 2020 Singapura yang dijadualkan pada 20 Sept ini, dibatalkan susulan penularan wabak Covid-19.

GP Singapura dalam laman web semalam mengatakan pembatalan perlumbaan malam itu berikutan sekatan berterusan terhadap aktiviti pembinaan dan perniagaan disebabkan pandemik Covid-19.

Menurut penganjur, susulan sekatan berkenaan, kerja pembinaan litar perlumbaan dalam bandar yang biasanya bermula pada bulan Mei, tidak dapat dilaksanakan tepat pada waktu untuk perlumbaan yang dijadualkan pada bulan September ini.

“Beberapa bulan lepas adalah sangat mencabar untuk semua bidang, dan sekarang kami telah membuat keputusan sukar, yang diterima oleh Formula 1 dan pihak berkepentingan,” kata Timbalan Pengerusi GP Singapura Colin Syn.

Pemegang tiket boleh menghubungi penganjur untuk langkah seterusnya manakala mereka yang membeli tiket menerusi penjual tiket yang sah SGP, boleh menghubungi pihak berkenaan untuk bayaran balik.


COVID-19: 73 positif, 451 disaring di Sekolah Seri Puteri

CYBERJAYA 2 Dis – Seramai 73 disahkan positif COVID-19 membabitkan jangkitan di sekolah berasrama penuh (SBP) Sekolah Seri Puteri (SSP), di sini, setakat ini, kata Menteri Kesihatan Khairy Jamaluddin.

“65 pelajar yang disahkan positif COVID-19 telah dipindahkan ke Pusat Kuarantin dan Rawatan COVID-19 Bersepadu (PKRC) 2.0 di Taman Ekspo Pertanian Malaysia (MAEPS).


Kuasa menahan dan menangkap akan perkukuhkan tugas TDM

Gerik, 16 Apr – Tentera Darat Malaysia berharap mendapat hak kuasa memeriksa,menahan dan menangkap pendatang asing tanpa izin (PATI) yang menceroboh sempadan daratan negara.

Panglima Tentera Darat, Jen Tan Sri Zamrose Mohd Zain berkata hak kuasa itu penting bagi memastikan tugasan yang dilaksanakan pasukannya mampu menangkis sebarang cubaan pencerobohan dan penyeludupan berlaku di sempadan negara.

“Hak kuasa ini amat diperlukan di kawasan operasi seperti di sempadan Thailand dan di sempadan Kalimantan,” katanya kepada pemberita pada majlis berbuka puasa bersama pasukannya di Markas Taktikal 749 Kem Sri Banding, semalam.

Dalam majlis itu, beliau turut menyampaikan beg dan bungkusan Hari Raya Aidilfitri kepada anggota Batalion Ke-15 Rejimen Askar Melayu Diraja (15 RAMD) yang sedang melaksanakan Operasi Benteng Kota Foxtrot/Echo dan Op PAGAR III.- BERNAMA


Penganjur siasat punca keracunan pemain badminton M’sia, Thailand di Indonesia Masters

JAKARTA, 11 Jun – Jawatankuasa penganjur kejohanan Badminton Masters Indonesia 2022 sedang menyiasat kes disyaki keracunan makanan yang dialami pemain jemputan dari Malaysia dan Thailand setelah sarapan pagi di hotel, pada Jumaat.

Jurucakap Pengurus Pusat Persatuan Bulu Tangkis Seluruh Indonesia Broto Happy berkata pihaknya amat bersimpati dan prihatin atas perkara tersebut yang diketahuinya melalui sosial media.

“Setakat ini, belum ada laporan rasmi yang dibuat pemain mahupun pengurus pasukan kepada jawatankuasa penganjur mengenai keracunan makanan,” katanya dalam satu kenyataan.

Setelah koordinasi dengan jawatankuasa penganjur, Persekutuan Badminton Dunia (BWF) menggesa pengurus pasukan mengingatkan pemain agar berhati-hati memesan makanan dari luar hotel atau makan makanan tertentu.

Sementara itu, Broto berkata hasil ujian makmal mendapati pemain yang dirawat berkemungkinan mengambil makanan yang tidak sihat atau mengandungi bakteria dan bukan akibat keracunan makanan.

“Kalau keracunan makanan, kesannya serta-merta,” kata Dr Grace Corlesa Joselini yang merupakan doktor kejohanan, sambil menambah pemain yang menginap di dua hotel rasmi kejohanan bebas memesan makanan secara dalam talian atau makan di restoran berhampiran.


Kelayakan Piala Asia 2023: 50 peratus atau 20,000 penyokong dibenarkan masuk stadium

GEORGE TOWN, 20 Feb – Kebenaran untuk penyokong menyaksikan pusingan akhir kelayakan Piala Asia 2023 di stadium adalah 50 peratus kapasiti stadium atau maksimum 20,000 penyokong, kata Presiden Persatuan Bola Sepak Malaysia (FAM) Datuk Hamidin Mohd Amin.

Hamidin berkata setakat ini, Kementerian Kesihatan (KKM) dan Majlis Keselamatan Negara (MKN) telah membenarkan jumlah itu hadir ke stadium menyaksikan pelawanan yang dihoskan Malaysia.

“Kita akan terus pantau keadaan COVID-19 semasa dan mempunyai masa sehingga Jun… sekiranya keadaan mengizinkan, kita akan memohon KKM dan MKN untuk membenarkan lebih ramai penyokong masuk ke stadium untuk menyaksikan pelawanan,” katanya kepada pemberita selepas merasmikan padang sintetik Kopa Arena di University Sains Malaysia (USM) hari ini.

Hamidin berkata situasi kes COVID-19 sekarang masih tinggi dan pematuhan prosedur operasi standard adalah penting dalam menjamin keselamatan dan kesihatan semua pemain.

Konfederasi Bola Sepak Asia (AFC) dalam kenyataan baru-baru ini telah mengumumkan bahawa Malaysia telah dipilih sebagai satu daripada enam tuan rumah untuk pusingan akhir kelayakan untuk merebut tempat ke Piala Asia 2023 di China.

AFC turut menyenaraikan India, Kuwait, Kyrgyzstan, Mongolia dan Uzbekistan sebagai tuan rumah bagi kelayakan untuk menentukan baki 11 pasukan yang akan mara ke Pusingan Akhir yang akan diadakan di 10 bandar di China.

Kali terakhir Malaysia layak ke Piala Asia secara merit pada edisi Kuwait 1980, manakala pada 2007, skuad Harimau Malaya tampil sebagai tuan rumah bersama Indonesia, Thailand dan Vietnam.

Sementara itu, Hamidin berkata calon jurulatih tempatan yang akan dipilih sebagai pembantu jurulatih kepada ketua jurulatih kebangsaan Kim Pan Gon akan diumumkan minggu hadapan.

Semalam, media tempatan melaporkan bahawa jurulatih dari Korea Selatan itu berminat untuk berjumpa dengan tujuh calon jurulatih tempatan sebelum mengumumkan pembantunya dalam barisan kejurulatihan baharu skuad Harimau Malaya.

Perlawanan persahabatan menentang Filipina pada 23 Mac dan Singapura pada 26 Mac adalah ujian awal buat Pan Gon, sebagai persediaan menjelang pusingan Kelayakan Piala Asia 2023 pada Jun ini.- BERNAMA


Fenomena proses geologi berangkai faktor utama bencana banjir di Baling

PUTRAJAYA, 5 Ogos – Fenomena proses geologi berangkai – hujan lebat, tanah runtuh, aliran dan banjir puing serta banjir lumpur – dikenal pasti sebagai penyebab utama kejadian bencana banjir di Baling, Kedah baru-baru ini, kata Ketua Setiausaha Kementerian Tenaga dan Sumber Asli (KeTSA) Datuk Rosli Isa.

Beliau berkata ia adalah penemuan dalam Laporan Kajian Bencana Geologi Banjir Puing 2022 Sungai Kupang, Baling, Kedah yang dihasilkan Pasukan Khas Siasatan Bencana Tragedi Baling yang diketuai KeTSA.

Beliau berkata penemuan itu merumuskan fenomena proses geologi berangkai iaitu kejadian tanah runtuh serentak secara meluas di terain perbukitan granit terluluh hawa berlaku akibat cetusan hujan lebat melampau.

“Hakisan di hutan sekunder akibat penukaran guna tanah kepada hutan ladang sejak 2010 juga telah meningkatkan kadar hakisan di kawasan tanah tinggi membawa kepada perlodakan dan mencetekkan sungai,” katanya dalam sidang media Laporan Kajian Bencana Geologi Banjir Puing 2022 Sungai Kupang, Baling, Kedah, di sini hari ini.

“Apabila bahan puing pasir dan kayu-kayan sudah terdampar, banjir puing menjadi banjir lumpur yang menyebabkan kerosakan harta benda dan petempatan di hilirnya,” katanya, lebih tujuh juta meter padu (m3) bahan terdampar terhasil akibat fenomena itu.

Sehubungan itu, Rosli berkata beberapa pelan jangka pendek dan panjang telah dirangka bagi memastikan fenomena proses geologi berangkai khususnya di Baling dapat dikawal.

Antara tindakan yang akan dilaksanakan adalah pemetaan terperinci bencana geologi bencana puing, pemasangan sistem amaran dan penubuhan Pusat Penyelidikan Bencana Geologi Kebangsaan.

Banjir di Baling pada 4 Julai lepas menjejaskan 41 kawasan dan mengorbankan tiga nyawa termasuk seorang wanita hamil berusia 23 tahun.


Wabak COVID-19 kurangkan ancaman aktiviti keganasan

KUALA LUMPUR 13 April. – Pandemik COVID-19 secara tidak langsung mengurangkan ancaman kegiatan keganasan dalam negara, kata Ketua Penolong Pengarah Bahagian Counter Terrorism (E8) Cawangan Khas Bukit Aman DCP Normah Ishak.

Beliau berkata keadaan itu dibuktikan selepas bermula awal tahun 2020 menyaksikan jumlah penurunan dalam aktiviti keganasan menerusi penglibatan langkah pencegahan dan pemantauan berterusan pihak Polis Diraja Malaysia (PDRM).

”Keadaan wabak yang melanda negara itu dalam masa sama memberikan kelebihan ‘blessing in disguise’ (ada hikmah di sebaliknya) kepada PDRM meneruskan aktiviti mengenal pasti sebarang unsur keganasan berkemungkinan timbul dalam negara,” katanya semasa menjadi tetamu program Ruang Bicara terbitan Bernama TV di sini malam tadi.

Beliau berkata keadaan pandemik secara global secara tidak langsung telah menukar keadaan rakyat Malaysia daripada mode selesa kepada mode kelangsungan hidup.

“Masing-masing dengan masalah kendiri, ada dibuang kerja, ada yang hutang tertunggak, ada tidak mampu membayar sewa rumah, ada tidak mampu membeli makanan dan pelbagai bentuk kesengsaraan lagi.

“Hal yang sedemikian ini secara tidak langsung telah menyebabkan urusan kehidupan terganggu dan terbantut malah ia turut melemahkan semangat penyokong keganasan dalam kalangan rakyat Malaysia,” katanya.

Normah berkata golongan pengganas terbabit juga terkesan dengan keadaan tidak menentu yang berlaku dalam negara serta bentuk masa hadapan yang perlu mereka lalui.

Beliau berkata situasi itu bagaimanapun tidak boleh diambil ringan berikutan ancaman keganasan sentiasa berubah mengikut keadaan dan persekitaran bersesuaian dengan mereka.

“Siapa lagi kalau bukan golongan yang ekstrem? Jika dalam konteks terrorism, ia berlaku secara terancang dan berstruktur. Lazimnya golongan yang menjadi sasaran perekrut adalah mereka yang terdedah kepada eksploitasi seperti golongan remaja, belia dan ahli masyarakat yang terbiar,” katanya.

Normah berkata ada juga golongan profesional terbabit dalam gerakan itu kerana terlalu taksub kepada sesuatu pegangan yang sesat atau perjuangan sia-sia.


Kanak-kanak tiga tahun, bekas imam ditemui lemas dalam dua kejadian berasingan di Terengganu

KUALA TERENGGANU, 13 Disember – Mayat kanak-kanak lelaki berusia tiga tahun yang dikhuatiri lemas selepas terjatuh dari jambatan tali air di Kampung Kebor Besar di Manir dekat sini petang semalam, ditemukan pagi tadi.

Komander Operasi Jabatan Bomba dan Penyelamat Malaysia (JBPM) Terengganu Mohd Mazimi Mohamad berkata mangsa Muhammad Sufi Eijaz Mohd Sobrey, ditemukan pasukan mencari dan menyelamat pada 11.34 pagi pada jarak kira-kira 500 meter dari lokasi kejadian.

“Pasukan mencari dan menyelamat menemukan mayat mangsa dalam keadaan terapung dan Alhamdulillah keadaan mangsa masih sempurna,” katanya kepada pemberita di lokasi kejadian.

Mohd Mazimi berkata operasi pencarian mangsa sejak petang semalam melibatkan 68 pegawai dan anggota daripada pelbagai agensi termasuk JBPM, Polis Diraja Malaysia, Anggota Pertahanan Awam Malaysia, Jabatan Sukarelawan Malaysia dan penduduk tempatan.

Ibu mangsa Nurul Ain Bakkeri, 33, berkata beliau bersyukur dan berterima kasih kepada pasukan mencari dan menyelamat serta orang ramai kerana akhirnya jasad anaknya berjaya ditemukan.

“Sejak mengetahui anak saya lemas petang semalam, tiada apa yang saya harapkan kecuali jasadnya ditemui, kerana saya ingin sangat-sangat untuk jumpa dengan jasad anak saya itu,” katanya.

Dalam kejadian sekitar 4 petang semalam, Muhammad Sufi Eijaz yang merupakan anak kedua daripada tiga beradik itu, dikatakan sedang bermain di atas jambatan tersebut bersama abangnya Muhammad Syakir Wafiuddin, 8, sebelum tergelincir dan terjatuh ke dalam air.

Bapa mangsa Mohd Sobrey Ramli, 32, ketika ditemui pemberita di lokasi kejadian semalam berkata beliau bersama ketiga-tiga anak, datang ke kawasan tali air tersebut dengan motosikal untuk bersiar-siar sebelum menghantar mereka ke kelas mengaji di kawasan berdekatan.

Namun sebaik tiba di tempat kejadian, Muhammad Sufi Eijaz dan Muhammad Syakir Wafiuddin meluru turun daripada motosikal menuju ke tali air, kerana teruja melihat ramai kanak-kanak sedang mandi-manda, sebelum Muhammad Syakir Wafiuddin memberitahu bahawa adiknya hilang.

Pengawal keselamatan di Politeknik Kuala Terengganu itu berkata beliau yang ketika itu sedang menguruskan anak bongsunya, Muhammad Shafiq Arshad, 1, dengan pantas terjun ke dalam air dan cuba mencari anaknya, namun usahanya hanya sia-sia kerana arus di bawah air sangat deras dan dalam.

Sementara itu dalam kejadian berasingan, mayat bekas imam masjid yang terjatuh ke dalam kolam udang di Kampung Fikri di Setiu semalam, berjaya ditemukan pasukan mencari dan menyelamat pada 10.54 pagi tadi.

Ketua Polis Daerah Setiu DSP Afandi Hussin berkata mayat Zakaria Mat Nong, 72, yang berasal dari Kampung Beris Tok Ku di Setiu, ditemukan kira-kira 1.7 kilometer dari lokasi mangsa dilaporkan terjatuh.

Afandi berkata mayat mangsa dipercayai dihanyutkan arus deras ke Sungai Fikri yang bersambung dengan kolam udang tersebut, sebelum pasukan mencari dan menyelamat menemukan mayat mangsa tersangkut pada rimbunan pokok nipah yang terdapat di tebing sungai tersebut.

Beliau berkata Zakaria dikatakan tergelincir dari tebing kolam udang tersebut, ketika sedang menjala pada jam 7 malam semalam dan kejadian itu disaksikan beberapa penduduk kampung sebelum memaklumkannya kepada pihak berkuasa.


Agong,raja permaisuri ucap selamat menyambut Pesta Kaamatan

KUALA LUMPUR 30 Mei – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah bertitah agar perayaan Pesta Kaamatan yang merupakan hari bermakna kepada masyarakat Kadazandusun, disambut dengan kebiasaan baharu yang mengutamakan keselamatan diri, keluarga dan masyarakat.

Istana Negara dalam satu kenyataan yang dipaparkan dalam Facebook rasmi berkata, Seri Paduka Baginda berdua turut menzahirkan harapan agar perayaan Pesta Kaamatan akan terus menyemarakkan keharmonian antara kaum di Malaysia dan memperkukuhkan perpaduan rakyat di negara ini.

“Bersabarlah menghadapi cabaran ini dan marilah bersama memainkan peranan membantu memerangi wabak COVID-19 dengan bersama berdisiplin mematuhi prosedur operasi standard (SOP) Perintah Kawalan Pergerakan.


Melaka lokasi penganjuran Hari Puisi Malaysia

AYER KEROH 11 Jun – Melaka terpilih sebagai negeri pertama menjadi lokasi penganjuran Hari Puisi Malaysia (HPM) Ke-3 yang akan berlangsung pada Selasa ini (13 Jun).

Presiden Persatuan Pemuisi Nasional Malaysia (PEMUISI) Datuk Dr Radzuan Ibrahim berkata, selepas dua kali dianjurkan di ibu negara, HPM kali ketiga bertemakan Puisi Insani, Melestari Malaysia Madani akan berlangsung di Auditorium Tun Seri Lanang, Jabatan Kebudayaan dan Kesenian Negara (JKKN) Ayer Keroh, Melaka.

Beliau berkata, sejajar dengan konsep PEMUISI untuk Memasyarakatkan Puisi, persatuan memutuskan untuk mengadakan HPM setiap tahun di setiap negeri secara bergilir-gilir.

“Kami memilih Melaka sebagai destinasi pertama kerana selain daripada statusnya sebagai negeri bersejarah, kami mempunyai rangkaian penggerak yang akan meneruskan gerakan madani ini pada masa hadapan.

“Langkah membawa HPM keluar dari ibu negara akan diteruskan dengan gerakan gagasan melestarikan madani sebagai satu proses mengubah dan mengajak masyarakat memahami persembahan puisi dalam kehidupan,” katanya.

Menurut beliau, HPM Ke-3 sudah bermula sejak awal bulan ini dengan pertandingan mencipta puisi dan video membaca puisi yang disiarkan di media sosial.

“Bertempat di Auditorium Tun Seri Lanang, Jabatan Kebudayaan dan Kesenian Negara (JKKN) Melaka, program yang dijadualkan berlangsung pada jam 8 malam akan dirasmikan oleh Ketua Menteri Melaka Datuk Seri Ab Rauf Yusoh,” katanya.


Songkok Husien jadi pilihan kenamaan, selebriti

MERLIMAU 16 Mei – Yang di-Pertua Negeri, Tun Seri Setia Mohd Ali Mohd Rustam, pelakon terkenal Syafiq Kyle selain Fauzi Nawawi antara kenamaan dan selebriti yang pernah menempah songkok buatan pasangan suami isteri, Husein Salleh, 61, serta isteri Norhayati Saleh, 57.

“Ketika itu keadaan ekonomi sedang gawat iaitu sekitar tahun 1999, saya mengambil keputusan untuk berniaga dan mencari jenis produk sesuai dengan keperluan orang Melayu, sentiasa diminati biarpun zaman berubah.

“Tidak cukup dengan itu, saya cari songkok lama, saya koyak dan jahit semula, bagi menghasilkan songkok yang terbaik serta berkualiti, ” katanya ketika ditemui di rumahnya.

Katanya, setelah hampir tiga tahun menimba ilmu kemahiran pembuatan songkok, dia memberanikan diri mengatur langkah pertama, menjual songkok di sekolah agama di negeri ini.

Setelah dua tahun mengedar jualan songkok di sekolah agama, beliau mendaftarkan perniagaannya itu dengan nama Paling Atas Enterprise pada tahun 2005.

“Sejak itu, saya terus bertekad mengetengahkan populariti songkok dan tidak mahu hanya duduk diam membuat songkok di kedai, saya pergi mencari peluang mana-mana tempat menjual songkok termasuk ke pasar tani.

“Masa itu memang orang pandang sinis sebab saya satu-satunya peniaga menjual songkok orang lain menjual bahan tani dan bukan setakat itu juga, saya juga tidak ketinggalan menyertai promosi Jabatan Kraftangan,” katanya.

Usaha gigih pasangan suami isteri ini akhirnya membuahkan hasil apabila songkok mereka berjaya dipasarkan ke luar negara malah mendapat tempahan jualan sehingga RM50,000 setahun.

“Ada dalam kalangan mereka salah faham tentang songkok yang beranggapan ia ada kaitan dengan solat dan Islam walhal ia hanyalah alat budaya.

“Sebab itu saya hairan ketika mula-mula sertai pameran kraftangan, ramai pelancong asing tidak mahu cuba memakai songkok kerana menyangka ia berkaitan dengan agama,” ujarnya.

Bapa kepada tiga orang anak itu berkata, perusahaan songkoknya turut terkesan akibat pandemik COVID-19 dimana beliau langsung tidak menerima sebarang tempahan ketika mula-mula negara mengenakan perintah kawalan pergerakan (PKP).


MARA pantau 55 MRSM susulan kes COVID di Maktab Tawau

KUALA LUMPUR, 5 Feb –  Majlis Amanah Rakyat (MARA) akan melaksanakan pemantauan berterusan terhadap penguatkuasaan prosedur operasi standard (SOP) keselamatan dan kesihatan, di kesemua 55 buah Maktab Rendah Sains MARA (MRSM) seluruh negara.

Pengerusinya Datuk Seri Azizah Mohd Dun berkata ini susulan tercetusnya satu kluster COVID-19 baharu di MRSM Tawau, Sabah baru-baru ini, yang mengakibatkan 140 pelajar masih dikuarantin hingga kini akibat dijangkiti, manakala pelajar yang pulih telah dibenarkan pulang.

“Kami sentiasa memantau keadaan anak-anak kita yang masih berada di MRSM, terutamanya yang akan menduduki peperiksaan Sijil Pelajaran Malaysia (SPM) pada minggu kedua Februari ini,” katanya dalam kenyataan di sini hari ini.

Beliau berkata menjelang kemasukan penuh pelajar bagi sesi 2022 ini, MARA turut menyarankan agar pelajar-pelajar yang belum divaksinasi agar masing-masing dapat melengkapkan dua dos, bagi mengekang penularan pandemik berkenaan.

Ibu bapa juga dinasihatkan supaya tidak berasa risau dan terus menghubungi pengurusan maktab jika timbul sebarang kebimbangan tentang situasi semasa, bagi memastikan anak-anak yang bakal menduduki peperiksaan berasa tenang dan tidak tertekan.-BERNAMA


Individu gagal jalani ujian saringan kedua COVID-19 ditangkap mulai esok

KUALA LUMPUR, 26 Julai – Bermula esok, polis akan menahan dan mendakwa individu yang belum menjalani ujian saringan kedua pada hari ke-13 kuarantin di rumah, kata Menteri Kanan (Kluster Keselamatan) Datuk Seri Ismail Sabri Yaakob.

Dalam kenyataannya hari ini, beliau berkata individu terbabit telah diarahkan menghubungi pejabat kesihatan daerah berdekatan untuk menjalani ujian saringan kedua berkenaan.

Bermula 24 Julai lalu, kerajaan memutuskan semua rakyat Malaysia yang pulang dari luar negara dan warganegara asing yang masuk ke Malaysia perlu menjalani kuarantin wajib 14 hari di stesen kuarantin yang ditetapkan kerajaan.

Keputusan itu dibuat berikutan sikap segelintir individu yang pulang ke tanah air melanggar prosedur operasi standard (SOP) kuarantin di rumah dengan keluar serta berada di tempat awam selain menanggalkan gelang tangan yang wajib dipakai dalam tempoh tersebut.

Menurut Ismail Sabri, setakat ini seramai 839 individu telah pulang ke tanah air melalui pintu masuk sempadan antarabangsa dan kesemua mereka ditempatkan di enam stesen kuarantin di Kuala Lumpur, Negeri Sembilan dan Johor.

“Mereka pulang dari 17 negara iaitu Indonesia, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran, Bangladesh, China dan Australia,” katanya.

Sementara itu, seramai 617 individu ditahan semalam atas kesalahan ingkar arahan Perintah Kawalan Pergerakan (PKP), dan daripada jumlah itu, 20 individu direman manakala 597 lagi dikenakan kompaun.

“Antara kesalahan ingkar arahan PKP ialah aktiviti pub dan kelab malam serta aktiviti melibatkan kehadiran orang ramai yang menyukarkan penjarakan sosial,” katanya.

Berkenaan penyebaran berita palsu, Ismail Sabri berkata sehingga semalam 266 kertas siasatan dibuka dengan 172 masih dalam siasatan manakala 30 kes didakwa di mahkamah, 12 lagi diberikan notis amaran, 13 dalam proses perbicaraan dan 17 mengaku bersalah.

Pada masa sama, sebanyak 357 penafian dan penjelasan mengenai berita palsu telah diperjelaskan kepada orang ramai oleh Pasukan Respons Pantas (PRP) Kementerian Komunikasi dan Multimedia (KKMM) yang ditubuhkan bagi membantu membendung penyebaran berita palsu berkaitan COVID-19.- BERNAMA


UN says Ukraine recalling peacekeepers from 5 more operations

WASHINGTON, March 11 – Ukraine is withdrawing its personnel from five more UN peacekeeping operations, UN spokesman Stephane Dujarric said on Thursday, reported Sputnik.

On Monday, the Ukrainian parliament said that Volodymyr Zelenskyy had decided to recall Ukrainian peacekeepers from all over the world to engage in hostilities against the Russian armed forces.

“We had mentioned their intention to withdraw from the Democratic Republic of the Congo, which is about 250 troops and eight helicopters. We have now received further request from Ukraine to withdraw remaining uniform personnel serving with five other peacekeeping operations – Mali, Cyprus, Abyei (area on the border between South Sudan and Sudan), South Sudan and Kosovo,” Dujarric told reporters.

On Feb 24, Russia began a special military operation in Ukraine after the Donetsk and Luhansk people’s republics requested help in defending themselves from intensifying attacks by Ukrainian troops. Russia’s invasion of Ukraine began with attacks by land, sea and air.


Memahami tugas pengamal media

INSIDEN kekecohan yang berlaku antara pengamal media dan golongan lain bukanlah perkara baru. Ia seringkali berlaku, cuma yang terbaru ini melibatkan ‘sentuhan’ fizikal.

Kejadian pada 21 Jun lalu di lobi Mahkamah Tinggi Shah Alam memerlukan perhatian dan tindakan segera dari semua pihak, termasuk pengamal media.

Insiden berpunca dari keadaan sesak di kompleks mahkamah Shah Alam semasa para peguam menuju ke kamar mahkamah. Para petugas media pula sedang membuat liputan kes yang sedang dibicarakan.

Tanpa prejudis, klip video yang tular memang agak tegang. Apabila melibatkan ‘sentuhan’ fizikal, tentunya pihak yang terlibat akan mempertahankan tindakan masing-masing.

Ibarat nelayan keluar ke laut mencari ikan, tidak akan pulang tanpa hasil tangkapan. Begitulah juga pengamal media. Jika boleh, mereka tidak mahu pulang dengan tangan kosong apabila keluar bertugas.

Kerana itu ada segelintir wartawan dilihat agresif dalam mengejar bahan berita. Ada yang berlari mengejar bahan, ada juga yang kelihatan ‘garang’ bertanyakan soalan.

Bagi jurufoto dan juruvideo pula, gambar adalah hasil artistik yang mengandungi seribu satu cerita. Kerana itulah, mereka akan berpusu-pusu dan menyelit mencari sudut terbaik menghasilkan bahan.

Semua perilaku itu adalah demi tugas. Apabila tugasan dapat dilaksanakan dengan baik, terbit kepuasan dalam diri petugas media mahu pun majikan tempat mereka bertugas.

Jika ada kekangan di lokasi, timbul rungutan pengamal media bahawa mereka ini tidak dihargai. Maka timbul jurang pertentangan di antara media dengan profesyen lain.

Pengamal media sering meluahkan “mereka tak faham media”, “mereka tak tau tugas wartawan (pengamal media)”. Ini ditujukan kepada profesyen lain yang disifatkan ‘menghalang’ tugas mereka.

Sementara pengamal media mahu profesyen mereka dihormati, mereka juga wajib memahami bidang tugas dari profesyen lain. Mereka juga punya keutamaan sesuai tanggungjawab yang telah diamanahkan.

Pengamal media perlu menghormati privasi individu atau organisasi yang tidak mahu ditemubual. Adalah menjadi hak individu atau organisasi jika mereka tidak mahu mengeluarkan kenyataan atau komen.

Maka petugas media perlu menghormati pendirian tersebut atas apa jua alasan. Petugas media di lapangan tidak perlu menggasak atau membuat provokasi yang tidak selesa di lapangan.

Petugas media perlu bijak menangani situasi tersebut serta pantas mencari bahan lain untuk disiarkan sesuai keadaan semasa. Ini perlu disesuaikan dengan situasi semasa.

Bagi urusan dengan pihak berkaitan undang-undang dan penguatkuasaan, pengamal media perlu faham dan bertolak ansur. Pengamal undang-undang dan penguatkuasa tentunya mempunyai tugas mereka juga.

Seringkali berlaku suspek bertindak agresif dan cuba mencederakan pengamal media berhampiran mereka. Kerana itulah ada peraturan tertentu dibuat bagi mengelakkan kejadian yang tidak diingini berlaku.

Makanya, kekeliruan begini perlu dirungkaikan. Satu titik pertemuan perlu segera dicari agar ‘sentuhan’ fizikal antara pengamal media dan pihak lain tidak berulang, lebih-lebih lagi ketika ketika pengamal media mencari bahan berita.

Pengamal media perlu sentiasa peka dan sensitif dengan situasi semasa. Mereka perlu menghormati apa jua pendirian individu atau organisasi. Begitu juga apa-apa peraturan dari penganjur dan pihak berkuasa.

Saya percaya pengamal media yang rasional tidak meminta lebih, cukuplah dengan sedikit penghargaan dan kemudahan untuk mereka bertugas mendapatkan bahan berita terbaik. Itu sudah memadai.

Bagi penganjur dan petugas program, permudahkanlah urusan petugas media. Berurusanlah sebaik mungkin dengan mereka. Jika ada masalah ketika majlis berlangsung, berbincanglah sebaik mungkin.


PAU 2020: Perwakilan perlu dapat kebenaran rentas negeri

IPOH 21 Mac. – Perwakilan dari setiap negeri yang terbabit Perhimpunan Agung UMNO 2020 (PAU 2020) di ibu negara pada hujung minggu depan, perlu mendapatkan kebenaran daripada pihak polis sebelum merentas negeri.

Naib Presiden UMNO Datuk Seri Ismail Sabri Yaakob berkata, setiap bahagian hanya boleh menghantar enam orang wakil ke PAU 2020 itu berikutan prosedur operasi standard (SOP) berkaitan pandemik COVID-19.

“Kerana ada sekatan jalan raya yang memerlukan kebenaran untuk bergerak. Kepada yang tiada surat kebenaran akan diminta berpatah balik,” kata Pengerusi Biro Latihan dan Perkaderan UMNO itu kepada Bernama dan UMNO Online selepas menghadiri sebuah majlis tertutup di sini hari ini.

UMNO akan menganjurkan PAU 2020 pada 27 dan 28 Mac (Sabtu dan Ahad) ini dan Setiausaha Agung UMNO Datuk Seri Ahmad Maslan memaklumkan, pelaksanaannya adalah kombinasi perhimpunan secara bersemuka dan juga secara maya.

Dalam pada itu, Ismail, yang juga Menteri Kanan (Keselamatan), berkata kehadiran perwakilan pada PAU 2020 itu juga mengikut SOP yang ditetapkan iaitu 50 peratus daripada keluasan dewan memandangkan Wilayah Persekutuan Kuala Lumpur masih terletak dalam kawasan Perintah Kawalan Pergerakan Bersyarat (PKPB) sehingga 31 Mac ini.

“Jadi kehadiran (perwakilan) tidak sampai 1,000 kerana dewan di Pusat Dagangan Dunia Putra (PWTC) boleh memuatkan lebih kurang 2,800 orang,” jelasnya.


PM perkenalkan slogan ‘Keluarga Malaysia’

KUALA LUMPUR 22 Ogos – Ucapan sulung Perdana Menteri, Datuk Seri Ismai Sabri sebentara tadi menarik perhatian apabila menggunakan istilah ‘Keluarga Malaysia’ merujuk kepada rakyat Malaysia.

“Ia merentasi sempadan agama, bangsa, dan kaum. Di mana, kita menyedari kewujudan sesebuah keluarga yang berkahwin dengan pelbagai bangsa dan agama, tetapi nilai kekeluargaan telah mengikat mereka semua.

“Sebab itu, konsep Keluarga Malaysia diambil kerana bagi saya keutuhan negara terikat dengan nilai-nilai didikan sempurna dalam sesebuah keluarga,” katanya dalam ucapan sulung itu yang disiarkan secara langsung di stesen televisyen utama negara.

Terdahulu, Perdana Menteri Ke-9 itu menjunjung kasih kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas perkenan baginda bersama seluruh Raja-Raja Melayu, melantiknya sebagai perdana menteri ke-9.

“Saya turut merakamkan setinggi-tinggi penghargaan dan ucapan terima kasih kepada Yang Berhormat Tan Sri Muhyiddin Yassin, mantan Perdana Menteri Malaysia yang telah berusaha sepenuh  tenaga dalam menghadapi kemelut yang melanda negara bersama-sama Ahli-ahli Jemaah Kabinet Kerajaan Perikatan Nasional (PN). Sekali lagi dengan ikhlas, saya berterima kasih.

“Dengan penuh rasa insaf dan bersyukur, ingin saya menzahirkan rasa terima kasih kepada rakan-rakan Ahli Dewan Rakyat yang setia menyokong saya daripada UMNO, MCA, MIC dan PBRS di bawah panji Barisan Nasional (BN)

“Penghargaan turut dizahirkan kepada rakan-rakan Ahli Dewan Rakyat daripada PPBM, PAS, GPS, STAR, PBS, SAPP, juga Ahli-ahli Dewan Rakyat Bebas yang memungkinkan terbentuknya kerajaan pada hari ini,” katanya.


Lokasi Whatsapp selamatkan tiga pendaki sesat di gunung

KOTA TINGGI, 2 Sept – Dua lelaki dan seorang wanita yang dilaporkan sesat ketika mendaki Gunung Panti di sini semalam, ditemukan selamat selepas memaklumkan lokasi mereka melalui aplikasi WhatsApp, malam tadi.

Pegawai Bomba Kanan II Mohd Syukri Mohd Yusoff berkata kesemua mangsa Gan Chen Yang, 23, Yong Chin Cheng, 25, dan Wong Zao Yi (wanita), 22, ditemukan kira-kira pukul 10 malam, 300 meter dari ‘check point’ kedua gunung berkenaan, sebelum dibawa turun pasukan keselamatan itu.

“Pasukan Keluaran Operasi (PKO) bertindak melakukan pencarian bersama bantuan agensi lain dengan kaedah mengesan lokasi yang telah diberikan oleh mangsa melalui aplikasi WhatsApp,” katanya.

“Kesemua mangsa berjaya ditemukan dalam keadaan selamat sebelum diserahkan kepada pihak polis untuk tindakan lanjut,” katanya dalam kenyataan awal pagi ini.

Terdahulu, laporan dibuat sendiri oleh mangsa yang memaklumkan menerusi telefon bahawa mereka tersesat ketika dalam perjalanan turun dari gunung tersebut, pada 4.53 petang.

Susulan itu, seramai 10 anggota PKO dihantar ke lokasi kejadian dan difahamkan mereka yang memulakan pendakian pada 7 pagi dan dipercayai sudah biasa dengan aktiviti tersebut, masih boleh dihubungi cuma tidak menemukan jalan keluar.  – BERNAMA


Inisiatif CERDIK: Lagi 40,290 komputer riba diagihkan Jun ini

KUALA LUMPUR 6 Jun – Sebanyak 40,290 komputer riba disasar akan diagihkan selewatnya pada Jun ini menerusi inisiatif pembangunan pembelajaran digital jangka panjang dikenali sebagai CERDIK.

Menteri Kanan Pendidikan, Datuk Dr Radzi Jidin berkata, inisiatif dimanfaatkan golongan murid daripada isi rumah B40 terpilih seluruh negara itu akan diagihkan berperingkat secepat yang mungkin mengikut situasi semasa penularan COVID-19.

Katanya, dalam inisiatif agihan 150,000 komputer riba buat golongan itu diseluruh negara, kerajaan telah berjaya mengagihkan sebanyak 12,887 unit menerusi 95 buah sekolah membabitkan di bawah 51 Pejabat Pendidikan Daerah seluruh negara.

Ujarnya, pengagihan gajet itu akan dilaksanalan secara berperingkat dan selebihnya dengan sasaran 96,000 unit akan diagihkan sepenuhnya sebelum September tahun ini.

Beliau berkata demikian pada sidang media mengenai pengoperasian sekolah yang disiarkan langsung di saluran televisyen dan media sosial di sini pagi ini.


Runtuhan kuari: Dua Mangsa tertibus dipercayai berada berhampiran

IPOH, 9 Mac – Dua mangsa yang tertimbus di bawah runtuhan kuari di Keramat Pulai, Jalan Simpang Pulai-Cameron Highlands, semalam, dipercayai berada berhampiran antara satu sama lain sewaktu kejadian tersebut.

Pengarah Jabatan Bomba dan Penyelamat Malaysia (JBPM) Perak Azmi Osman berkata menurut saksi, kedua-dua mangsa berada berdekatan iaitu seorang pemandu ekskavator dan seorang lagi pembantunya.

“Bagaimanapun, sehingga kini kita masih belum dapat mengesan lokasi sebenar kedua-dua mangsa tetapi kita telah pun merangka kedudukan ekskavator berkenaan berdasarkan kepada keterangan dua saksi yang terselamat semalam,” katanya kepada pemberita di lokasi kejadian di sini hari ini.

Menurutnya, anggaran awal pihaknya menjangkakan kedua-dua mangsa tersebut, Kheow Loo Siew Soon, 49, dan Itam Lasoh, 43, dipercayai tertimbus pada kedalaman 10 hingga 12 meter di bawah runtuhan kuari tersebut.

Dalam pada itu, Azmi berkata pihaknya menggunakan peralatan khas yang diperoleh daripada Pasukan Mencari dan Menyelamat Khas Malaysia (SMART) untuk mengesan pergerakan tanah di sekitar lokasi kejadian.

Beliau berkata peralatan khas itu digunakan bagi memastikan pasukan keselamatan yang melaksanakan operasi mencari dan menyelamat berada dalam keadaan selamat dan tidak berbahaya.

“Kita juga menggunakan dua ekskavator untuk mengalihkan runtuhan bongkah batu yang sehingga kini kerja-kerja pelaksanaannya lebih kurang 25 meter untuk membuka laluan ke lokasi mangsa dipercayai tertimbus.

“Proses ini juga akan mengambil masa agak lama bergantung kepada keadaan cuaca, jika hujan kita terpaksa memberhentikan proses mencari dan menyelamat selain kita akan mendapatkan khidmat nasihat daripada JMG (Jabatan Mineral dan Geosains Malaysia) berkaitan dengan struktur bukit,” katanya.

Azmi berkata operasi mencari dan menyelamat yang masuk hari kedua hari ini akan diteruskan selewat-lewatnya hingga pukul 7 malam ini, namun bergantung kepada faktor cuaca.

Dalam kejadian pada pukul 9.15 pagi semalam, selain dua mangsa dipercayai tertimbus itu, terdapat dua mangsa cedera iaitu Mohd Razli Suhaimi, 35, mengalami patah tulang kaki serta Pan Tam, 38, yang hanya cedera ringan.


Dah beri peluang berniaga, buat kotor pula: MPHTJ

BUKIT KATIL 7 Feb. – Majlis Perbandaran Hang Tuah Jaya (MPHTJ) kesal dengan sikap segelintir peniaga yang mengambil mudah aspek kebersihan selepas diberi peluang bebas berniaga sepanjang tempoh pandemik COVID-19 di negeri ini.

Yang Dipertuanya, Datuk Shadan Othman berkata, hasil operasi pemantauan Jabatan Penguatkuasaan MPHTJ baru-baru ini mendapati ada penjaja di Hang Tuah Jaya bukan sahaja tidak menjaga kebersihan, malah meninggalkan barang-barang niaga di dalam longkang yang dikhuatiri boleh menjejaskan saliran.

Sehubungan itu, pihaknya sudah mengeluarkan notis amaran sebagai peringatan kepada penjaja terbabit, namun ada yang terpaksa disita apabila notis yang diberi tidak diendahkan.

“Buat masa ini kebanyakan penjaja diberikan notis amaran, namun ada sebilangan kecil yang barang-barangnya terpaksa disita apabila didapati masih gagal mematuhi syarat ditetapkan.

“Banyak kali saya tekankan bahawa peniaga perlulah mengikut syarat yang ditetapkan terutamanya dalam aspek kebersihan, kesihatan dan keselamatan,” katanya kepada Melaka Hari Ini.

Mengulas lanjut, Shadan berkata pihaknya akan terus menjalankan operasi pemantauan dan rondaan berkala bagi memastikan tiada lagi peniaga melakukan kesalahan berulang.


PRN Johor: BN tampilkan 70 peratus muka baharu, Hasni calon MB

Pengerusi BN Datuk Seri Dr Ahmad Zahid Hamidi berkata lebih 80 peratus daripada calon bagi 56 kerusi Dewan Undangan Negeri (DUN) itu juga terdiri daripada mereka yang mempunyai kelulusan akademik tinggi.

“Kita melihat beberapa kriteria dengan menggunakan konsep winnability (boleh menang), acceptability (boleh diterima) dan likeability (disukai) serta pasukan ini diyakini mampu menjadi pencetus perubahan dan membawa harapan baharu kepada Johor,”  katanya ketika berucap pada majlis pengumuman calon BN di Pejabat Perhubungan UMNO Johor di sini hari ini.

Ahmad Zahid berkata gandingan calon daripada golongan profesional dan berpengalaman itu mampu meraih sokongan lebih 700,000 pengundi muda yang layak mengundi susulan pendaftaran automatik Undi18.

Beliau turut mengumumkan Hasni yang merupakan poster boy BN bagi PRN itu untuk terus dilantik sebagai Menteri Besar sekiranya mendapat mandat daripada rakyat.

Sementara itu, Hasni ketika mengumumkan nama calon-calon tersebut berkata MCA masih dalam proses memuktamadkan senarai calon kerana mahu memberikan yang terbaik kepada Johor.

Hasni sendiri akan mempertahankan kerusi DUN Benut manakala kerusi lain adalah Buloh Kasap, Sri Medan, Semarang, Pasir Raja, Parit Raja, Panti dan Tanjung Surat bagi UMNO serta Kahang dan Tenggaroh bagi MIC.

Ahli Majlis Tertinggi UMNO Datuk Dr Mohd Puad Zarkashi yang tewas di kerusi Parlimen Batu Pahat pada Pilihan Raya Umum ke-13 membuat kemunculan semula dengan diumum bertanding di kerusi DUN Rengit, sementara bekas Ahli Dewan Undangan Negeri (ADUN) Bukit Serampang Ismail Mohamed dan bekas ADUN Layang-Layang Abd Mutalip Abd Rahim masing-masing akan bertanding di kerusi DUN Bukit Kepong dan Layang-Layang.

Suruhanjaya Pilihan Raya menetapkan 12 Mac sebagai hari pengundian PRN Johor dengan penamaan calon pada Sabtu ini manakala pengundian awal pada 8 Mac.

“Kita ada sasaran sebagai contoh calon wanita orang muda yang kita rasa begitu penting untuk diketengahkan bagi PRN kali ini. Maka MCA merasakan mereka perlu membuat sedikit sebanyak penelitian semula tentang calon yang hendak diketengahkan,” katanya yang juga Pengerusi Badan Perhubungan UMNO Johor.

Mengulas mengenai ketiadaan kerusi kepada parti ‘Friends of BN’ dalam pilihan raya berkenaan, beliau berkata meskipun tidak bertanding, parti itu akan terus bergerak sebagai satu pasukan. – BERNAMA


SPRM siasat isu penjualan tanah lapangan terbang

IPOH, 6 April – Suruhanjaya Pencegahan Rasuah Malaysia (SPRM) Perak sedang menjalankan siasatan berhubung dakwaan isu penjualan tanah untuk tapak cadangan pembinaan lapangan terbang antarabangsa di Seri Iskandar.

Pengarah SPRM negeri Datuk Mohd Fauzi Mohamad berkata siasatan itu dilakukan susulan aduan rasmi yang diterima daripada Ahli Dewan Undangan Negeri (ADUN) Manjoi Datuk Asmuni Awi semalam.

Beliau bagaimanapun enggan mendedahkan individu-individu yang dipanggil untuk hadir ke Ibu Pejabat SPRM Meru Raya di sini bagi membantu siasatan penjualan tanah milik Perbadanan Kemajuan Negeri Perak (PKNP) seluas 188 hektar itu kepada sebuah syarikat swasta.

Semalam, empat bekas Exco Kerajaan Negeri Perak ketika pentadbiran Pakatan Harapan (PH) termasuk Asmuni meminta SPRM melakukan siasatan terperinci kerana mendakwa ia tidak pernah dibincangkan dalam mesyuarat Exco kerajaan negeri atau Lembaga Pengarah PKNP ketika itu.

Khamis lepas, Menteri Besar Datuk Seri Saarani Mohamad berkata tanah itu telah dijual kepada sebuah syarikat swasta semasa pentadbiran kerajaan PH kerana ketika pemerintahan Barisan Nasional (BN), ia dirizabkan kepada PKNP bagi tujuan pembinaan lapangan terbang antarabangsa.

Sebelum ini, ADUN Aulong Nga Kor Ming semasa persidangan Dewan Undangan Negeri Perak mendakwa cadangan pembinaan sebuah lapangan terbang antarabangsa di Seri Iskandar telah dijual tanpa kebenaran kerajaan negeri dan berkata perkara itu adalah salah laku serius serta mahu pihak bertanggungjawab menjual tanah tersebut diheret ke muka pengadilan.- BERNAMA


COVID-19: Kes baharu catat sedikit penurunan – Dr Noor Hisham

KUALA LUMPUR, 25 Jan – Kes harian positif COVID-19 mencatatkan sedikit penurunan hari ini, iaitu 3,048 kes berbanding 3,346 kes semalam dan 4,275 kes pada Sabtu, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham dalam kenyataannya mengenai perkembangan COVID-19 berkata, dengan kes baharu yang dicatatkan pada hari ini menjadikan jumlah kumulatif kes positif COVID-19 di negara kepada 186,849 kes.

Jumlah kematian yang dicatatkan pada hari ini ialah sebanyak 11 kes iaitu tiga di Sabah, masing-masing dua kes di Selangor dan Sarawak, masing-masing satu kes di Kelantan, Pahang, Perak dan Kuala Lumpur, katanya.

Dr Noor Hisham berkata, kes aktif COVID-19 dalam negara kini adalah sebanyak 41,076 kes dengan 261 kes dirawat di Unit Rawatan Rapi (ICU) dengan 101 daripadanya memerlukan bantuan pernafasan.

Beliau berkata, Selangor melaporkan kes harian baharu tertinggi pada hari ini iaitu sebanyak 1,035 kes diikuti Johor (529 kes) dan Sabah (348 kes).

Katanya, Kementerian Kesihatan mengenal pasti 13 kluster baharu hari ini, melibatkan lapan kluster berkaitan tempat kerja, tiga kluster komuniti dan dua kluster melibatkan kumpulan berisiko.

Dr Noor Hisham berkata dari jumlah keseluruhan lapan kluster baharu berkaitan tempat kerja, tiga dikesan di Selangor, dua di Johor dan masing-masing satu di Sabah, Kuala Lumpur dan Terengganu.

Bagi kluster komuniti pula, satu kluster dikenal pasti di Johor dan dua kluster lagi di Pahang, manakala bagi kluster kumpulan berisiko masing-masing satu kluster dikesan di Melaka dan Kelantan. – BERNAMA


PKPD Penjara Pokok Sena dilanjutkan hingga 7 November

KUALA LUMPUR 23 Okt. – Perintah Kawalan Pergerakan Diperketatkan (PKPD) di Penjara Pokok Sena, Kedah dilanjutkan selama 14 hari lagi hingga 7 Nov ini, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata pelanjutan atas cadangan Majlis Keselamatan Negara (MKN) dan nasihat Kementerian Kesihatan (KKM) itu bagi memastikan rantaian COVID-19 diputuskan sepenuhnya di dalam Penjara Pokok Sena terutama dalam kalangan kakitangan.

“Saringan oleh KKM hingga semalam mendapati masih terdapat kes positif dalam kalangan banduan dan kakitangan penjara tersebut,” katanya dalam kenyataan berkenaan perkembangan terkini Perintah Kawalan Pergerakan (PKP) hari ini.

Sementara itu katanya kerajaan bersetuju menamatkan PKPD di Penjara Tawau dan Kuarters Penjara Taman Ehsan Tawau, Sabah pada 25 Okt ini seperti yang dijadualkan.

“Setakat 21 Okt lalu, KKM telah membuat 1,250 saringan di Penjara Tawau, manakala 1,196 saringan kakitangan di kuarters Taman Ehsan. Hingga kini tiada lagi kes aktif direkodkan di Penjara Tawau manakala hanya dua kes di Kuarters Penjara Taman Ehsan dan sedang menerima rawatan,” katanya.

Berhubung pematuhan prosedur operasi standard (SOP) Perintah Kawalan Pergerakan Pemulihan (PKPP), beliau berkata 639 individu ditahan atas kesalahan ingkar PKP, iaitu 634 individu dikompaun, manakala empat direman dan seorang dijamin semalam.

Ismail Sabri berkata menerusi Operasi Benteng semalam, 38 pendatang tanpa izin ditangkap dan dua buah bot serta tiga kenderaan darat dirampas.

Menurutnya, seramai 52,841 individu telah pulang ke negara ini melalui pintu masuk sempadan antarabangsa sejak 24 Julai hingga semalam dan mereka ditempatkan di 66 hotel serta 17 premis lain termasuk institut latihan awam (ILA) serta institusi pengajian swasta.

“Daripada jumlah itu, seramai 8,196 individu sedang menjalani proses kuarantin wajib manakala 381 individu telah dihantar ke hospital untuk rawatan. Seramai 44,264 individu telah didiscaj dan dibenarkan pulang,” katanya.

Berhubung operasi sanitasi awam, sebanyak 29 operasi dijalankan semalam meliputi enam zon merah, 12 zon kuning dan lapan zon hijau, melibatkan 11 negeri iaitu Kedah (5), Melaka (5), Sabah (4), Sarawak (3), Negeri Sembilan, Pulau Pinang dan Terengganu (masing-masing dua) dan satu masing-masing di Pahang, Perlis, Perak, Kuala Lumpur, Labuan dan Putrajaya.

Selain itu, beliau turut memaklumkan secara keseluruhan bekalan barangan keperluan mencukupi dan mampu menampung keperluan dalam negara yang berterusan dan mudah diperoleh.


PRN Sarawak: DAP Sarawak umum 18 calon

KUCHING 26 Nov – DAP Sarawak hari ini mengumumkan nama 18 daripada 26 calonnya untuk Pilihan Raya Negeri (PRN) Sarawak ke-12.

Pengerusinya Chong Chieng Jen berkata calon-calon yang diumumkan adalah Granda Aing untuk Tasik Biru, Chang Hong Siong (Mambong), Laerry Jabul (Kedup), Brolin Nicholsion Benedict Achung (Bukit Semuja), Leon Jimat Donald (Simanggang), Philip Wong Pak Min (Repok), Yong Siew Wei ( Meradong).

Calon lain, Irene Mary Chang Oi Ling (Bukit Assek), David Wong Kee Woan (Pelawan), Solomon Kumbong (Pelagus), Joseph Jinggut (Bukit Goram), Kenneth Lagong (Baleh), Tony Chiew (Tanjong Batu), John Bryan (Kemena), Tonny Ung (Samalaju), Peter Hee Leh Keng (Piasau), Alan Ling Sie Kiong (Pujut) dan Marcus Hugo (Senadin).

Sementara calon lain untuk lapan lagi kerusi iaitu Pending, Padungan, Kota Sentosa, Batu Kawa, Batu Kitang dan Stakan di Kuching serta Bawang Assan dan Dudong di Sibu, akan diumumkan kemudian.

“Kami tidak akan umumkan nama calon untuk enam kawasan di Kuching hari ini, sebagai sebahagian daripada strategi kami pada ketika menanti parti (bertanding) lain untuk umumkan calon mereka,” katanya pada sidang media di sini sebelum menyampaikan surat pelantikan kepada calon-calon.

Sementara itu untuk dua kerusi di Sibu, Chong berkata mereka akan meneruskan rundingan dengan Parti Sarawak Bersatu (PSB) yang juga membuat kenyataan untuk bertanding di kawasan itu, dengan Presiden PSB Datuk Seri Wong Soon Koh, dikatakan masih lagi akan mempertahankan kerusi Bawang Assan, yang dimenanginya untuk enam penggal sejak 1991.

“Sebelum ini, terdapatnya rundingan bersama PSB tetapi tidak berjaya, namun DAP bersedia untuk bertolak ansur dan masih membuka pintunya untuk rundingan akhir dan susunan untuk kerusi (Bawang Assan dan Dudong),” kata pemegang kerusi Kota Sentosa itu.

Suruhanjaya Pilihan Raya menetapkan 18 Dis ini sebagai hari pengundian PRN Sarawak, hari penamaan calon pada 6 Dis manakala pengundian awal pada 14 Dis. Sarawak mempunyai 1,252,014 pengundi berdaftar.- BERNAMA


Melaka mahu jadi ‘kilang’ pengeluaran jurulatih judo

MALIM 8 Mei- Melaka menyasarkan untuk menjadi pusat dalam melahirkan jurulatih seni bela diri bertaraf antarabangsa menerusi sukan seni bela diri judo.

EXCO Belia, Sukan dan NGO negeri, V P Shanmugam berkata perkara itu tidak mustahil kerana Melaka mempunyai pakar judo bertaraf dunia yang melatih atlet-atlet untuk menempah nama di persada antarabangsa.

“Melaka menyasarkan untuk menjadi pusat pengeluaran jurulatih seni bela diri khususnya judo kerana jurulatih yang sedia ada di negeri ini telah melatih atlet yang juga jurulatih sukan judo ke persada antarabangsa.

“Seperti di Persatuan Judo Negeri Melaka, dua atlet Ong Kun Xiong dan Tan Woon Kiat akan yang akan membawa nama negara di Sukan Sea Hanoi, Vietnam. Mereka berdua juga merupakan jurulatih di persatuan ini.

“Jadi, seiring dengan apa yang disasarkan kerajaan negeri juga akan berusaha untuk menyediakan tempat latihan yang kondusif sebagai usaha dalam meningkatkan pelancongan sukan di negeri ini,” katanya.

Beliau berkata demikian ketika ditemui di Pusat Latihan Persatuan Judo Negeri Melaka di sini hari ini yang turut dihadiri Pengarah Majlis Sukan Negeri Melaka (MSNM), Mahathir Mustafa.

Dalam sesi lawatan itu juga Shanmugam bersama wakil dari MSNM turut memberikan sedikit saguhati serta kelengkapan sukan tersebut kepada dua atlet yang akan mewakili Malaysia di Sukan Sea di Hanoi Vietnam.

Mengulas lanjut, Shanmugan berkata untuk sasaran pingat, beliau mengharapkan sekurang-kurangnya satu pingat dapat dibawa pulang ke Melaka menerusi sukan seni bela diri itu.

Tambahnya, beliau turut berharap sukan berdisiplin tinggi itu dapat berkembang di Melaka dan pelbagai masyarakat dapat mempelajari sukan seni bela diri itu.


Sabah pengeksport tertinggi minyak sawit bernilai RM1.8 bilion pada Mac

KUALA LUMPUR, 10 Mei – Eksport minyak sawit Malaysia berjumlah RM7.5 bilion pada Mac 2022 dengan Sabah mencatatkan angka tertinggi sebanyak RM1.8 bilion (23.5 peratus), diikuti oleh Johor (RM1.7 bilion, 23.1 peratus) dan Sarawak (RM1.5 bllion, 20.3 peratus), kata Jabatan Perangkaan Malaysia (DOSM).

Dalam laporan Statistik Eksport Import Mengikut Negeri bagi Mac 2022 yang dikeluarkan hari ini, Ketua Perangkawan Datuk Seri Dr Mohd Uzir Mahidin berkata eksport pada Mac 2022 meningkat sebanyak RM26.6 bilion (+25.4 peratus) berbanding bulan sama tahun sebelumnya manakala import juga meningkat RM24.1 bilion (+29.9 peratus) pada bulan di bawah kajian itu.

“Antara lima negeri pengeksport utama, Pulau Pinang kekal sebagai pengeksport utama dengan sumbangan 31.3 peratus diikuti oleh Johor (19.8 peratus), Selangor (18.1 peratus), Sarawak (7.5 peratus) dan Wilayah Persekutuan Kuala Lumpur (4.1 peratus).

“Bagi import, Selangor kekal sebagai penyumbang utama dengan 25.2 peratus diikuti oleh Pulau Pinang (22.4 peratus), Johor (19.3 peratus), Wilayah Persekutuan Kuala Lumpur (6.8 peratus) dan Melaka (6.3 peratus),” katanya.

Dalam perkembangan lain, Mohd Uzir berkata DOSM juga sedang menjalankan Survei Pendapatan, Perbelanjaan Isi Rumah dan Kemudahan Asas (HIES/BA) 2022 bermula 1 Januari-31 Disember 2022 dan Survei Ekonomi Tahunan 2022 (AES 2022) mulai 15 April-30 September 2022.

Sehubungan itu, DOSM amat menghargai kerjasama daripada responden terpilih untuk memberi maklumat dengan pegawainya dan maklumat lanjut boleh diperoleh menerusi www.dosm.gov.my.


Dua kanak-kanak hanyut sehari sebelum Gawai ditemukan lemas

SIBU, 2 Jun – Dua kanak-kanak dari Rumah Panjang Ekaw, Nanga Sungai Semawang, Kapit, kira-kira 200 kilometer (km) dari sini, ditemukan lemas hari ini.

Kanak-kanak lelaki Damien Dashlley Sedan Donny, 9, dan kanak-kanak perempuan Chelsea Charity Darrie Ricky, 10, dilaporkan hanyut dibawa arus sungai semasa mandi-manda bersama keluarga pada petang Selasa lepas, iaitu sehari sebelum perayaan Gawai Dayak.

“Damien telah dijumpai 20 meter dari Rumah Panjang Ekaw dan dijumpai oleh ahli keluarga mangsa sendiri, manakala Chelsea dijumpai pada anggaran 20 km dari Rumah Panjang Ekaw iaitu berdekatan dengan Sekolah Kebangsaan Nanga Embuau,” katanya.- BERNAMA


Amaran hujan berterusan peringkat jingga, kuning di kebanyakan negeri

KUALA LUMPUR, 1 Jan – Jabatan Meteorologi Malaysia (MetMalaysia) hari ini mengeluarkan amaran hujan lebat berterusan peringkat jingga (buruk) di Pahang, Negeri Sembilan, Melaka dan Johor hingga Isnin ini (3 Jan).

MetMalaysia menerusi kenyataan yang dikeluarkan 1 tengah hari tadi memaklumkan hujan lebat berterusan itu membabitkan Jerantut, Maran, Kuantan, Bera, Pekan dan Rompin di Pahang; Kuala Pilah, Rembau, Jempol dan Tampin di Negeri Sembilan; Tangkak, Segamat, Muar, Batu Pahat, Kluang, Mersing dan Kota Tinggi di Johor; serta seluruh Melaka.

Hujan berterusan peringkat kuning (waspada) pula dijangka berlaku di Perak melibatkan daerah Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim; Selangor; Kuala Lumpur; Putrajaya; Negeri Sembilan (Jelebu, Seremban dan Port Dickson); dan Johor (Pontian, Kulai dan Johor Bahru) hingga Isnin.

Amaran tahap waspada itu turut dijangka berlaku hingga Selasa (4 Jan) di Kelantan, Terengganu, Pahang (Cameron Highlands, Lipis, Raub, Bentong dan Temerloh) serta Sabah iaitu di Pantai Barat (Tuaran, Ranau dan Kota Belud), Sandakan (Telupid, Beluran dan Sandakan), serta Kudat.- BERNAMA


Lebih 400,000 individu bawah 18 tahun dijangkiti COVID-19 tahun ini – Khairy

KUALA LUMPUR 30 Sept. – Lebih 400,000 kes jangkitan COVID-19 melibatkan individu bawah 18 tahun direkodkan tahun ini, meningkat daripada sekitar 12,000 pada tahun lalu.

Menteri Kesihatan Khairy Jamaluddin berkata, daripada jumlah itu sebanyak 252,569 adalah murid sekolah manakala 42,831 lagi melibatkan kanak-kanak prasekolah dan lebih membimbangkan 67 kes kematian telah dicatatkan tahun ini.

“Adalah tanggungjawab kita bersama untuk memastikan anak-anak terhindar daripada COVID-19 dengan memastikan persekitaran selamat buat mereka termasuk mengambil langkah pencegahan dan perlindungan sewajarnya,” katanya dalam ucaptama sempena Webinar Hidup Bersama-sama Virus COVID-19 : Kanak-kanak dan Remaja hari ni.

Khairy berkata, bagi melindungi remaja berumur 12 hingga 17 tahun, kerajaan telah melaksanakan vaksinasi kepada golongan itu sebagai satu ikhtiar untuk melindungi mereka daripada COVID-19.

Berdasarkan perincian portal COVIDNOW hari ini, Kementerian Kesihatan (KKM) memaklumkan 43 peratus atau 1,352,870 remaja telah menerima sekurang-kurangnya satu dos vaksin COVID-19 setakat semalam.

Khairy berkata, walaupun vaksinasi memberikan perlindungan daripada kesan buruk COVID-19, tetapi ia belum mencukupi, sebaliknya pembudayaan amalan normal baharu perlu terus dipraktik bagi mengelakkan risiko jangkitan.

“Antara yang perlu kita amal dan terapkan kepada anak-anak termasuk memakai pelitup muka sepanjang masa; membasuh tangan dengan sabun atau menggunakan pensanitasi tangan; tidak hadir ke sekolah jika bergejala atau mempunyai kontak positif COVID-19 dan melakukan saringan di pintu masuk sekolah,” katanya.

Beliau berkata, usaha itu juga adalah satu persiapan dan persediaan warga sekolah serta ibu bapa untuk anak-anak mereka yang akan memulakan sesi persekolahan tidak lama lagi.

Khairy berkata, ibu bapa perlu memberikan sokongan dan galakan kepada anak-anak untuk mematuhi prosedur operasi standard (SOP) sama ada mereka telah divaksin atau tidak selain membudayakan cara hidup sihat antaranya dengan mempraktikkan hidup aktif, makan secara sihat dan selamat serta menjauhi amalan merokok.

“Kesihatan rakyat bergantung kepada kerjasama semua pihak…dalam berhadapan dengan COVID-19 tiada seorang pun yang selamat daripada jangkitan, sehingga setiap orang selamat,” katanya.


Malaysia Indonesia meterai MoU pengambilan dan perlindungan pekhidmat domestik Indonesia

JAKARTA, 1 April – Malaysia dan Indonesia hari ini memeterai memorandum persefahaman bagi pengambilan dan perlindungan pekhidmat domestik Indonesia (MoU PDI) di Malaysia.

Pemeteraian MoU itu disaksikan Perdana Menteri Datuk Seri Ismail Sabri Yaakob dan Presiden Indonesia Joko Widodo di Istana Merdeka di sini.

Ismail Sabri pada sidang media bersama Joko Widodo selepas menyaksikan majlis itu berkata MoU itu akan memastikan segala proses pengambilan dan mekanisme perlindungan PDI dilaksanakan secara komprehensif oleh pihak-pihak yang berkaitan, mengikut dasar dan perundangan di kedua-dua negara.

“Saluran kemasukan tunggal bagi PDI ke Malaysia dipersetujui dengan hanya menggunakan sistem saluran tunggal seperti yang terkandung dalam MoU bagi menyaring hanya majikan yang layak untuk menggajikan PDI,” katanya.

Perdana menteri turut menekankan Malaysia telah meratifikasi Protokol 29 Pertubuhan Buruh Antarabangsa (ILO) sebagai komitmen negara di peringkat antarabangsa untuk membanteras isu buruh paksa, termasuk memberi perlindungan kepada pekerja migran dari Indonesia.

Dalam menjaga kebajikan pekerja domestik dari sudut perlindungan sosial, pelbagai inisiatif dilakukan termasuk caruman melalui Pertubuhan Keselamatan Sosial (Perkeso) dan jaminan bayaran gaji melalui e-Wages iaitu bagi menjamin pembayaran gaji tidak lewat daripada hari ketujuh setiap bulan.

Cuti rehat sehari seminggu dan aplikasi e-aduan yang membolehkan pekerja membuat sebarang aduan secara dalam talian diperkenalkan serta lain-lain kebajikan yang termaktub dalam kontrak perkhidmatan.

Pemeteraian itu juga disifatkan satu detik yang besar dan penting serta mencerminkan komitmen berterusan pemerintah Malaysia dan Indonesia menguruskan hal ehwal rakyat.

Rasa gembira turut dizahirkan Ismail Sabri memandangkan MoU itu telah melalui siri perbincangan dengan beberapa Perdana Menteri sebelum ini, namun termeterai ketika beliau menjawat jawatan itu.


Gol minit akhir jadi ‘badi’ Melaka United

KELAB Bolasepak Melaka United (Melaka United FC) terpaksa berpuas hati berkongsi satu mata dengan Sri Pahang FC selepas terikat 2-2 dalam aksi Liga Super di Stadium Hang Jebat, malam tadi.

Walaupun mendahului dua gol, skuad kendalian Mohd Asri Ninggal dihukum dengan dua gol pelawat pada minit akhir permainan sekali gus meleburkan hasrat membawa pulang tiga mata berharga.

Bersambung di babak kedua, Melaka terus selesa menambah gol kedua pada minit ke-51 menerusi Adriano yang melakukan rembatan deras ke penjuru kiri pintu gol pelawat.

Rentak selesa itu berterusan sehinggalah berbaki lima minit terakhir apabila Sri Pahang seolah-olah menggila dengan menjaringkan dua gol dalam tempoh tiga minit.

Gol pertama pelawat dijaringkan pada minit ke-87 menerusi David Rowley dan Sharul Nizam menambah gol kedua pada masa kecederaan untuk menghampakan tuan rumah.

Keputusan seri itu meletakkan skuad Hang Tuah di tangga ketujuh Liga Super dengan mengutip 17 mata hasil empat kemenangan dan lima seri.


Chaah tiada bekalan air bersih susulan paip pecah dibawa arus

JOHOR BAHRU, 4 Mac – Selain banjir Chaah di Segamat, juga mengalami isu tiada bekalan air bersih susulan paip utama yang hanyut dan pecah akibat arus deras.

Menteri Besar Johor Datuk Onn Hafiz Ghazi berkata punca ketiadaan air, disebabkan paip utama di Jambatan Sungai Chaah yang hanyut dan pecah akibat arus deras.

“Ia sekali gus mengakibatkan gangguan kepada 3,962 akaun dari Chaah hingga ke Kampung Sungai Haji Kamisan,” kata beliau dalam satu hantaran di Facebook, hari ini.

Beliau turun sendiri ke lokasi bersama Ahli Dewan Undangan Negeri Bekok Tan Chong dan Pegawai Daerah Segamat Masni Wakiman, untuk mendengar taklimat daripada Ranhill SAJ semalam mengenai isu tersebut

“Sementara itu, lori-lori tangki air Ranhill SAJ akan menyalurkan bekalan air ke kawasan yang terjejas,” kata Onn Hafiz, yang turut menzahirkan terima kasih kepada Ranhill SAJ dan semua pihak yang komited bagi memastikan bekalan air bersih akan kembali disalurkan,” kata beliau.

Pada hantaran Facebook berasingan pula, Onn Hafiz menzahirkan penghargaan dan terima kasih atas khabar gembira daripada Perdana Menteri Datuk Seri Anwar Ibrahim semalam, yang telah meluluskan peruntukan segera RM50 juta bagi membantu mangsa-mangsa banjir serta keperluan lain yang mendesak.

Beliau turut menzahirkan penghargaan kepada Menteri Besar Terengganu Datuk Seri Dr Ahmad Samsuri Mokhtar, Menteri Besar Pahang Datuk Seri Wan Rosdy Wan Ismail dan Menteri Besar Selangor Datuk Seri Amirudin Shari, kerana menggerakkan bantuan segera kepada Johor.

“Semoga usaha yang diambil kerajaan negeri dan persekutuan, dibantu agensi-agensi, syarikat-syarikat korporat dan badan-badan bukan kerajaan (NGO) bagi memastikan kesejahteraan Bangsa Johor, akan diberkati Allah SWT.

“Saya mendoakan agar kita semua cekal dalam menghadapi ujian ini. Insya-Allah kita akan dapat melalui tempoh yang serba mencabar ini,” kata beliau.

Johor kini mencatatkan jumlah mangsa seramai 37,322 orang setakat 8 pagi ini melibatkan sembilan daerah dengan pembukaan 238 pusat pemindahan sementara (PPS).


Bomba selamatkan OKU warga emas terperangkap dalam banjir

BATU BERENDAM 15 November – Sepasukan anggota Jabatan Bomba dan Penyelamat Malaysia (JBPM) membantu memindahkan warga emas juga orang kurang upaya (OKU)  terperangkap di kediamannya yang dinaiki air di Taman Thamby Chik Karim, di sini, awal pagi tadi.

Ketua Balai Bomba dan Penyelamat Ayer Keroh yang juga Komander Operasi, Penolong Penguasa Bomba Zahrul Azha Mokhtar berkata, lelaki berusia 73 tahun adalah pesakit terlantar akibat masalah angin ahmar.

“Kami menerima panggilan kecemasan pada jam 4.50 pagi dan 11 anggota dikejarkan ke tempat kejadian. Ketika kami sampai kediaman warga emas itu dinaiki air setinggi 0.5 meter.

“Warga emas terbabit dipindahkan menggunakan ambulans Unit Bantuan Perkhidmatan Kecemasan (ERMS) ke Pusat Pemindahan Sementara (PPS) Japerun Melaka Baru,” katanya dalam satu kenyataan hari ini.